Spider-Man: No Way Home

Το ***Spider-Man: No Way Home*** είναι αμερικανική υπερηρωική ταινία του 2021, η οποία βασίζεται στον χαρακτήρα Spider-Man των Marvel Comics. Η παραγωγή έγινε από τη Marvel Studios και την Columbia Pictures και η διανομή από τη Sony Pictures Releasing. Είναι η συνέχεια των ταινιών *[[Spider-Man: Η Επιστροφή Στον Τόπο Του]]* (2017) και *[[Spider-Man: Μακριά Από τον Τόπο του]]* (2019), και η 27η ταινία του Κινηματογραφικού Σύμπαντος της Marvel (MCU). Τη σκηνοθεσία ανέλαβε ο Τζον Γουότς, το σενάριο οι Κρις ΜακΚίνα και Έρικ Σόμερς και πρωταγωνιστεί ο Τομ Χόλλαντ ως Πίτερ Πάρκερ / Spider-Man, πλαισιωμένος από τους Zendaya, Μπένεντικτ Κάμπερμπατς, Τζέικομπ Μπάταλον, Τζον Φαβρό, Τζέιμι Φοξ, Γουίλεμ Νταφόε, Άλφρεντ Μολίνα, Μπένεντικτ Γουόνγκ, Τόνι Ρεβολόρι, Μαρίζα Τομέι, Άντριου Γκάρφιλντ και Τόμπι Μαγκουάιρ. Στην ταινία, ο Πάρκερ ζητά από τον Δρ. Στίβεν Στρέιντζ (Κάμπερμπατς) να κάνει την ταυτότητά του ως Spider-Man μυστικό ξανά με μαγεία μετά τη δημόσια αποκάλυψή της στο τέλος του *Μακριά Από τον Τόπο του*. Όταν το ξόρκι πάει στραβά, ανοίγει το πολυσύμπαν, πράγμα που επιτρέπει σε επισκέπτες από εναλλακτικές πραγματικότητες να μπουν στο σύμπαν του Πάρκερ.

Μία τρίτη ταινία Spider-Man στο MCU σχεδιαζόταν κατά τη διάρκεια της παραγωγής του *Επιστροφή στον Τόπο του* το 2017. Οι συζητήσεις της Sony και της Marvel Studios για να υπογράψουν μια συμφωνία—με βάση την οποία θα μπορούσαν να παράγουν τις ταινίες Spider-Man από κοινού— κατέληξε με την Marvel Studios να εγκαταλείπει την συμφωνία τον Αύγουστο του 2019. Η αρνητική αντίδραση των θαυμαστών οδήγησε στη σύναψη μίας νέας συμφωνίας ανάμεσα στις δύο εταιρείες έναν μήνα αργότερα. Οι Γουότς, ΜακΚίννα, Σόμμερς και Χόλλαντ προγραμματίστηκαν να επιστρέψουν και τα γυρίσματα έλαβαν χώρα από τον Οκτώβριο του 2020 μέχρι τον Μάρτιο του 2021 στην Νέα Υόρκη και την Ατλάντα. Το *No Way Home* περιλαμβάνει αρκετούς ηθοποιούς που επιστρέφουν στους ρόλους τους από ταινίες Spider-Man που δεν ανήκουν στο MCU, σκηνοθετημένες από τους Σαμ Ράιμι και Μαρκ Γουέμπ, συμπεριλαμβανομένων και των προηγούμενων ηθοποιών που έπαιζαν τον Spider-Man, τον Μαγκουάιρ και τον Γκάρφιλντ. Η ανάμειξη και των δύο αυτών ηθοποιών υπήρξε το αντικείμενο έντονων εικασιών και αρκετών διαρροών, παρά τις προσπάθειες της Sony, της Marvel και των ηθοποιών να κρατήσουν την ανάμειξη τους μυστική.

Το *No Way Home* έκανε πρεμιέρα στο Fox Village Theater, στο Λος Άντζελες στις 13 Δεκεμβρίου 2021 και κυκλοφόρησε στις Ηνωμένες Πολιτείες στις 17 Δεκεμβρίου. Στην Ελλάδα κυκλοφόρησε στις 16 Δεκεμβρίου 2021. Αποτελεί μέρος της Τέταρτης Φάσης του MCU. Η ταινία έλαβε θετικά σχόλια από τους κριτικούς, οι οποίοι επαίνεσαν την ιστορία, την σκηνοθεσία, τις σκηνές δράσης και τις ερμηνείες και την χημεία των ηθοποιών. Το *No Way Home* εισέπραξε πάνω από $1.9 δισεκατομμύρια παγκοσμίως, ξεπερνώντας τον προκάτοχο του ως η ταινία της Sony Pictures με τις μεγαλύτερες εισπράξεις. Έγινε η ταινία του 2021 με τις μεγαλύτερες εισπράξεις, η έκτη ταινία με τις μεγαλύτερες εισπράξεις όλων των εποχών, η ταινία Spider-Man με τις μεγαλύτερες εισπράξεις και έσπασε αρκετά άλλα ρεκόρ στο box office, συμπεριλαμβανομένου και εκείνου για ταινίες που κυκλοφόρησαν κατά την διάρκεια της πανδημίας COVID-19. H ταινία έλαβε αρκετά βραβεία και υποψηφιότητες, συμπεριλαμβανομένης και μίας υποψηφιότητας για Όσκαρ Καλύτερων Οπτικών Εφέ στα Βραβεία Αμερικανικής Ακαδημίας Κινηματογράφου 2021. Μια εκτεταμένη εκδοχή της ταινίας, με υπότιτλο *The More Fun Stuff Version*, κυκλοφόρησε στους κινηματογράφους τον Σεπτέμβριο του 2022. Μια συνέχεια, *[[Spider-Man: Καινούργια Μέρα]]*, είναι προγραμματισμένη να κυκλοφορήσει τον Ιούλιο του 2026.

## Πλοκή
Αφού ο Κουέντιν Μπεκ, ενοχοποιεί τον Πίτερ Πάρκερ για την δολοφονία του και αποκαλύπτει την ταυτότητα του Πάρκερ ως Spider-Man, Ο Πάρκερ και η κοπέλα του, Μ. Τζ. Γουάτσον, ο καλύτερος του φίλος, Νεντ Λιντς, και η θεία του, Μέι Πάρκερ, ανακρίνονται από το Τμήμα Διαχείρισης Καταστροφών. Ο δικηγόρος Ματ Μέρντοκ καταφέρνει να καταρρίψει τις κατηγορίες κατά του Πάρκερ, αλλά η ομάδα αντιμετωπίζει αρνητική δημοσιότητα. Αφού οι αιτήσεις του Πάρκερ, της Μ. Τζ και του Νεντ για το ΜΙΤ απορρίπτονται, ο Πάρκερ πηγαίνει στο Άδυτο της Νέας Υόρκης για να ζητήσει βοήθεια από τον Στίβεν Στρέιντζ. Ο Στρέιντζ κάνει ένα ξόρκι, το οποίο θα έκανε τους πάντες να ξεχάσουν ότι ο Πάρκερ είναι ο Spider-Man, αλλά ο Πάρκερ τον διακόπτει αρκετές φορές, με αποτέλεσμα ο Στρέιντζ να σταματάει το ξόρκι και να αναγκάζει τον Πάρκερ να φύγει.

Ο Πάρκερ προσπαθεί να πείσει ένα στέλεχος του ΜΙΤ να ξανασκεφτεί τις αιτήσεις της Μ. Τζ. και του Νεντ αλλά δέχεται επίθεση από τον Όττο Οκτάβιους. Ο Οκτάβιους σχίζει την νανοτεχνολογία από την Iron Spider στολή του, η οποία ενώνεται με τα μηχανικά πλοκάμια του και επιτρέπει στον Πάρκερ να τα αχρηστέψει. Καθώς ο Νόρμαν Όσμπορν φθάνει και κάνει επίθεση, ο Στρέιντζ τηλεμεταφέρει τον Πάρκερ πίσω στο Άδυτο και κλειδώνει τον Οκτάβιους σε ένα κελί δίπλα στον Κερτ Κόννορς. Ο Στρέιντζ εξηγεί ότι πριν μπορέσει να περιορίσει το ελλαττωματικό ξόρκι, αυτό έφερε ανθρώπους που γνωρίζουν την ταυτότητα του Πάρκερ από άλλα σύμπαντα σε αυτό το σύμπαν. Αναθέτει στον Πάρκερ, στην Μ. Τζ. και στον Νεντ να τους βρουν και να τους αιχμαλωτίσουν. Εντοπίζουν και πιάνουν τον Μαξ Ντίλον και τον Φλιντ Μάρκο.

Ο Όσμπορν επανακτά τον έλεγχο του εαυτού του από την άλλη του προσωπικότητα, τον Green Goblin. Πηγαίνει σε ένα κτίριο της F.E.A.S.T. και συναντά την Μέι πριν ο Πάρκερ τον εντοπίσει. Καθώς συζητούν για τις μάχες τους με τον Spider-Man, ο Όσμπορν, ο Οκτάβιους και ο Ντίλον συνειδητοποιούν ότι ήρθαν από τα σύμπαντα τους λίγο πριν τον θάνατο τους. Ο Στρέιντζ ετοιμάζεται να αντιστρέψει το περιορισμένο ξόρκι και να στείλει τους κακοποιούς πίσω στα αντίστοιχα σύμπαντα τους, αλλά ο Πάρκερ επιμένει ότι θα έπρεπε πρώτα να γιατρέψουν τις δυνάμεις και την παράνοια των κακοποιών, που προκάλεσαν τους θανάτους τους για να αλλάξει την μοίρα τους, κατά την επιστροφή τους. Ο Πάρκερ κλέβει το ξόρκι, παγιδεύει τον Στρέιντζ στην Κατοπτρική Διάσταση, και μαζί με την Μέι, πηγαίνει τους κακοποιούς στο διαμέρισμα του Χάπι Χόγκαν, όπου χρησιμοποιεί την τεχνολογία της Stark Industries για να γιατρέψει τον Οκτάβιους. Η προσωπικότητα του Goblin παίρνει τον έλεγχο από τον Όσμπορν και πείθει τους κακοποιούς που δεν έχουν γιατρευτεί να προδώσουν τον Πάρκερ. Καθώς ο Ντίλον, ο Μάρκο και ο Κόννορς δραπετεύουν, ο Goblin τραυματίζει θανάσιμα την Μέι.

Ο Νεντ ανακαλύπτει ότι μπορεί να δημιουργήσει πύλες χρησιμοποιώντας το δαχτυλίδι του Στρέιντζ, τις οποίες αυτός και η Μ. Τζ. χρησιμοποιούν για να εντοπίσουν τον Πάρκερ. Βρίσκουν, όμως, εναλλακτικές εκδοχές του Πάρκερ από τα σύμπαντα των κακοποιών, οι οποίοι καλέστηκαν από το ξόρκι του Στρέιντζ στους οποίους δίνονται τα ψευδώνυμα «Πίτερ-Δύο» (ο Πάρκερ από το σύμπαν του Όσμπορν, του Οκτάβιους και του Μάρκο) και «Πίτερ-Τρία» (ο Πάρκερ από το σύμπαν του Κόννορς και του Ντίλον). Η ομάδα βρίσκει τον Πάρκερ αυτού του σύμπαντος, ο οποίος παίρνει το ψευδώνυμο "Πίτερ-Ένα", που είναι έτοιμος να τα παρατήσει και να στείλει τους κακοποιούς στο σύμπαν τους να πεθάνουν. Οι εναλλακτικοί Πάρκερς μοιράζονται ιστορίες όπου έχουν χάσει αγαπημένους τους και ενθαρρύνουν τον Πίτερ-Ένα να πολεμήσει για να τιμήσει την μνήμη της Μέι, και οι τρεις Πάρκερ δημιουργούν θεραπείες για τους κακοποιούς.

Η ομάδα παρασύρει τον Ντίλον, τον Μάρκο και τον Κόννορς στο Άγαλμα της Ελευθερίας. Ο Πίτερ-Ένα και ο Πίτερ-Δύο γιατρεύουν τον Κόννορς και τον Μάρκο, ενώ ο Οκτάβιους φθάνει για να βοηθήσει να γιατρευτεί ο Ντίλον, και ο Νεντ απελευθερώνει τον Στρέιντζ από την Κατοπτρική Διάσταση μέσω μίας πύλης. Ο Goblin εμφανίζεται και απελευθερώνει το περιορισμένο ξόρκι, το οποίο σπάει τα σύνορα ανάμεσα στα σύμπαντα, προσελκύοντας αμέτρητους άλλους. Ο Στρέιντζ προσπαθεί να τους συγκρατήσει, ενώ ο Πίτερ-Ένα εξαγριωμένος προσπαθεί να σκοτώσει τον Goblin, αλλά ο Πίτερ-Δύο τον σταματάει. Ο Πίτερ-Τρία βοηθάει τον Πίτερ-Ένα να κάνει την ένεση της θεραπείας του στον Goblin, επαναφέροντας την λογική του Όσμπορν. Ο Πίτερ-Ένα συνειδητοποιεί ότι ο μόνος τρόπος να προστατεύσει τον πολυσύμπαν είναι να διαγράψει τον εαυτό του από την μνήμη όλων και ζητάει από τον Στρέιντζ να το κάνει, καθώς υπόσχεται στην Μ.Τζ. και στον Νεντ ότι θα τους βρει ξανά. Το ξόρκι γίνεται και όλοι επιστρέφουν στα σύμπαντα τους, συμπεριλαμβανομένου και του Έντι Μπροκ, ο οποίος, χωρίς να το καταλάβει, αφήνει πίσω του ένα μέρος του συμβιωτή Venom.

Δύο εβδομάδες αργότερα, ο Πάρκερ επισκέπτεται την Μ.Τζ. και τον Νεντ για να τους ξανασυστηθεί, αλλά αποφασίζει να μην το κάνει. Καθώς θρηνεί στον τάφο της Μέι, έχει μία συζήτηση με τον Χόγκαν που τον εμπνέει να συνεχίσει, φτιάχνοντας μία νέα στολή και συνεχίζοντας την δράση του.

## Ηθοποιοί και χαρακτήρες

* Τομ Χόλλαντ ως Πίτερ Πάρκερ / Spider-Man:Ένας έφηβος και Εκδικητής, ο οποίος έλαβε δυνάμεις παρόμοιες με αυτές της αράχνης, αφού τον δάγκωσε μία ραδιενεργή αράχνη. Η ταινία εξερευνά τις επιπτώσεις της πρώτης σκηνής μετά τους τίτλους τέλους του *[[Spider-Man: Μακριά Από τον Τόπο του]]* (2019), όπου η ταυτότητα του Πάρκερ ως Spider-Man αποκαλύπτεται, και ο Πάρκερ είναι περισσότερο απαισιόδοξος σε αντίθεση με προηγούμενες ταινίες του Κινηματογραφικού Σύμπαντος της Marvel (MCU). Ο Χόλλαντ είπε ότι ο Πάρκερ νιώθει νικημένος και αβέβαιος και ήταν ενθουσιασμένος που θα εξερευνούσε την πιο σκοτεινή πλευρά του χαρακτήρα. Η αναπροσαρμογή στην ενσάρκωση του Πάρκερ, που περιλάμβανε το ανέβασμα του τόνου της φωνής και την επιστροφή στην νοοτροπία ενός «αγαθού και γοητευτικού έφηβου», ήταν δύσκολη για τον Χόλλαντ αφού είχε αναλάβει πιο ώριμους ρόλους, όπως αυτόν στην ταινία *[[Cherry (ταινία, 2021)|Cherry]]* (2021). 
* Zendaya ως Μισέλ "Μ. Τζ." Τζόουνς- Γουότσον:Συμμαθήτρια και κοπέλα του Πάρκερ. Το πλήρες όνομα του χαρακτήρα αποκαλύπτεται στην ταινία, καθώς μέχρι τότε ήταν γνωστή ως Μισέλ Τζόουνς, φέρνοντας την πιο κοντά στην χαρακτήρα από τα κόμικς στην οποία βασίζεται, Μέρι Τζέιν Γουότσον.
*Μπένεντικτ Κάμπερμπατς ως Στίβεν Στρέιντζ:Ένας νευροχειρουργός που έγινε Δάσκαλος της Μυστικιστικής Τέχνης μετά από ένα ατύχημα που του τελείωσε την καριέρα. Ο Χόλλαντ δεν ένιωσε τον Στρέιντζ ως μέντορα του Πάρκερ, σε αντίθεση με τον Τόνι Στάρκ του Ρόμπερτ Ντάουνι Τζούνιορ στο *[[Spider-Man: Η Επιστροφή Στον Τόπο Του]]* (2017), αλλά τον αντιμετώπισε ως συνεργάτη του και σημείωσε ότι η σχέση τους καταρρέει κατά την διάρκεια της ταινίας. Ο Κάμπερμπατς ένιωσε πως υπάρχει μία στενή σχέση ανάμεσα στον Στρέιντζ και τον Πάρκερ επειδή και οι δύο είναι υπερήρωες της γειτονιάς με παρόμοια ιστορία. Ο συν-σεναριογράφος Κρις ΜακΚένα περιέγραψε τον Στρέιντζ ως την φωνή της λογικής στην ταινία.
* Τζέικομπ Μπάταλον ως Νεντ Λιντς: Ο καλύτερος φίλος του Πάρκερ. Ο Μπαταλόν έχασε 46 κιλά για τον ρόλο του στην ταινία.
* Τζον Φαβρό ως Χάπι Χόγκαν: Ο επικεφαλής ασφαλείας των Stark Industries και πρώην οδηγός και σωματοφύλακας του Τόνι Στάρκ, ο οποίος προσέχει τον Πάρκερ.
* Τζέιμι Φοξ ως Μάξ Ντίλον / Electro:Ένας ηλεκτρολόγος μηχανικός της Oscorp από μία εναλλακτική πραγματικότητα που μεταλλάχθηκε μετά από ένα ατύχημα. Ο Φοξ επιστρέφει στον ρόλο του από την ταινία *[[The Amazing Spider-Man 2]]* (2014) του Μαρκ Γουέμπ. Ο χαρακτήρας επανασχεδιάστηκε για το *No Way Home*, με ένα κίτρινο σχεδιασμό που είναι πιο κοντά στη βασική εμφάνιση του από τα κόμικς.
* Γουίλεμ Νταφόε ως Νόρμαν Όσμπορν / Green Goblin:Ένας επιστήμονας και διευθύνων σύμβουλος της Oscorp από μία εναλλακτική πραγματικότητα, ο οποίος δοκίμασε έναν ασταθή ενισχυτή δύναμης στον εαυτό του. Ως αποτέλεσμα, ανέπτυξε μία παράφρων διχασμένη προσωπικότητα και χρησιμοποιεί ανεπτυγμένη πανοπλία και εξοπλισμό της Oscorp. Ο Νταφόε επιστρέφει στον ρόλο του από την τριλογία *[[Spider-Man (ταινία, 2002)|Spider-Man]]* του Σαμ Ράιμι. Ο Νταφόε ένιωσε πως ο Green Goblin είχε εξελιχθεί από την ενσάρκωση του στο *[[Spider-Man (ταινία, 2002)|Spider-Man]]* (2002) και είχε «λίγα περισσότερα κόλπα στο μανίκι του» σε αυτήν την ταινία. Ο Νταφόε επεξεργάστηκε ψηφιακά για να μοιάζει νεότερος για τον ρόλο, και ο χαρακτήρας, επίσης, αποκτά αναβαθμίσεις στην στολή του για να τον κάνουν να μοιάζει περισσότερο με τον ομόλογο χαρακτήρα του από τα κόμικς.
* Άλφρεντ Μολίνα ως Όττο Οκτάβιους / Doctor Octopus:Ένας επιστήμονας από μία εναλλακτική πραγματικότητα με τέσσερα τεχνητά έξυπνα μηχανικά πλοκάμια κολλημένα στο σώμα του μετά από ένα ατύχημα. Ο Μολίνα επιστρέφει στον ρόλο του από την ταινία *[[Spider-Man 2]]* (2004) του Σαμ Ράιμι, με αυτήν την ταινία να συνεχίζει την ιστορία του χαρακτήρα πριν τον θάνατο του σε εκείνη την ταινία. Ο Μολίνα έμεινε έκπληκτος από αυτήν την προσέγγιση, επειδή είχε μεγαλώσει σε ηλικία από τότε που έκανε εκείνη την ταινία και δεν είχε πλέον την ίδια φυσική κατάσταση. Χρησιμοποιήθηκε, επίσης, ψηφιακή επεξεργασία για να μοιάζει νεότερος στην ηλικία, ώστε να μοιάζει φυσιογνωμικά με το *Spider-Man 2*. Τα μηχανικά πλοκάμια δημιουργήθηκαν εξ' ολοκλήρου ψηφιακά, παρά από μία μίξη μαριονετών και ψηφιακής επεξεργασίας όπως στο *Spider-Man 2*.
* Μπένεντικτ Γουόνγκ ως Γουόνγκ: Ο μέντορας του Στρέιντζ και φίλος του, ο οποίος έγινε ο νέος Υπέρτατος Μάγος κατά την απουσία του Στρέιντζ λόγω του Αφανισμού.
* Τόνι Ρεβολόρι ως Γιουτζίν "Φλας" Τόμπσον: Συμμαθητής του Πάρκερ και πρώην ανταγωνιστής του.
* Μαρίζα Τομέι ως Μέι Πάρκερ:Η θεία του Πάρκερ. Ενώ η ιστορία αναπτυσσόταν, οι σεναριογράφοι συνειδητοποίησαν ότι η Μέι θα έπαιζε έναν ρόλο παρόμοιο με τον ρόλο του Θείου Μπεν σε άλλες ενσαρκώσεις του Spider-Man. Έτσι, η θεματική, και συχνά παραφρασμένη, φράση «η μεγάλη δύναμη πρέπει να έρχεται μαζί με μεγάλες ευθύνες» λέγεται από την Μέι, καθώς αποτελεί τον «ηθικό οδηγό» του Πάρκερ στο MCU. 
* Άντριου Γκάρφιλντ ως Πίτερ Πάρκερ / Spider-Man:Ένας Πάρκερ από εναλλακτική πραγματικότητα, τον οποίο στοιχειώνει η αποτυχία του να σώσει την νεκρή κοπέλα του, Γκουέν Στέισι. Ο Γκάρφιλντ επιστρέφει στον ρόλο του από την σειρά ταινιών *The Amazing Spider-Man* του Γουέμπ. Οι άλλοι Spider-Man αναφέρονται σε αυτόν ως «Πίτερ-Τρία», ενώ η επίσημη ιστοσελίδα της Marvel τον ονομάζει «Ο Υπέροχος Spider-Man». Ο Γκάρφλιντ προσέγγισε τον ρόλο του ως τον μεσαίο αδελφό της ομάδας και τον ενδιέφερε να εξερευνήσει την ιδέα ενός βασανισμένου Πάρκερ, μετά τα γεγονότα του *The Amazing Spider-Man 2*, συμπεριλαμβανομένου και του πως τα μαθήματα που πήρε από αυτά τα γεγονότα μπορούν να μεταλαμπαδευτούν στον χαρακτήρα του Χόλλαντ. Ήταν ευγνώμων για την ευκαιρία να ολοκληρώσει την ενσάρκωση του ως Πάρκερ, και περιέγραψε την συνεργασία του με τον Χόλλαντ και τον Μαγκουάιρ ως μία ευκαιρία να έχει «βαθύτερες συζητήσεις σχετικά με τις εμπειρίες τους με τον χαρακτήρα». Ο Πάρκερ καταλήγει να σώζει την Μ. Τζ. προς το τέλος της ταινίας, με παρόμοιο τρόπο που αποτυγχάνει να σώσει την Στέισι στο *The Amazing Spider-Man 2*. Ο ΜακΚένα και ο συν-σεναριογράφος Έρικ Σόμερς, έδωσαν τα εύσημα στον σκηνοθέτη Τζον Γουότς για αυτήν την ιδέα, καθώς παρακολουθούσαν ένα κλιπ προ-οπτικοποίησης που παρουσίαζε ιδέες για την τελευταία μάχη.
* Τόμπι Μαγκουάιρ ως Πίτερ Πάρκερ / Spider-Man:Μία εναλλακτική εκδοχή του Πάρκερ που διαθέτει οργανικούς ιστούς αντί για μηχανικούς ιστούς όπως οι εναλλακτικοί ομόλογοι του. Ο Μαγκουάιρ επιστρέφει στον ρόλο του από την σειρά ταινιών *Spider-Man* του Ράιμι. Οι άλλοι Spider-Man αναφέρονται σε αυτόν ως «Πίτερ-Δύο», ενώ η επίσημη ιστοσελίδα της Marvel τον ονομάζει «Ο Φιλικός Spider-Man της Γειτονιάς». Ο Μαγκουάιρ ήθελε η ταινία να αποκαλύπτει μόνο ελάχιστες λεπτομέρειες για το τι συνέβη στον χαρακτήρα του μετά τα γεγονότα του *[[Spider-Man 3]]* (2007).

Ο Ρις Ίφανς επιστρέφει στον ρόλο του ως Δρ. Κερτ Κόνορς / Lizard, ένας επιστήμονας της Oscorp από την ταινία του Γουέμπ *[[The Amazing Spider-Man (ταινία)|The Amazing Spider-Man]]* (2012), ο οποίος μεταμορφώθηκε σε ένα μεγάλο ερπετοειδές τέρας, στην προσπάθεια του να ξαναφυτρώσει το χέρι που του λείπει. Ο Τόμας Χέιντεν Τσερτς επιστρέφει στον ρόλο του ως Φλιντ Μάρκο / Sandman, ένας μικροληστής από την ταινία *Spider-Man 3* του Ράιμι, που απέκτησε την ικανότητα να μεταμορφώνεται σε άμμο. Ο Ίφανς και ο Τσέρτς επέστρεψαν για να δώσουν την φωνή τους στους χαρακτήρες, ενώ τα πλάνα τους στο τέλος της ταινίας όταν επιστρέφουν στην ανθρώπινη μορφή τους ήταν πλάνα αρχείου από το *The Amazing Spider-Man* και το *Spider-Man 3*, αντίστοιχα. Ο Γουότς συμμετείχε ως αντικαταστάτης του Τσερτς στα γυρίσματα, παρέχοντας σημειώσεις καταγραφής κίνησης στον ντουμπλέρ που αντικατέστησε τον Τσερτς για τον ρόλο, αλλά δεν αναφέρεται στους τίτλους. Ο Τσάρλι Κοξ επιστρέφει στον ρόλο του ως Ματ Μέρντοκ από την τηλεοπτική σειρά *[[Daredevil (τηλεοπτική σειρά)|Daredevil]]* από την Marvel Television, και ο Τομ Χάρντι επιστρέφει στον ρόλο του ως Έντι Μπροκ / Venom από το Σύμπαν του Spider-Man της Sony (SSU) σε μία σύντομη εμφάνιση, που δεν αναφέρεται στους τίτλους τέλους, στην πρώτη σκηνή μετά τους τίτλους τέλους.

Στους ρόλους τους από προηγούμενες ταινίες *Spider-Man* του MCU επιστρέφουν η Άνγκαρι Ράις ως Μπέτι Μπράντ, μια συμμαθήτρια του Πάρκερ και πρώην κοπέλα του Νεντ, ο Χάννιμπαλ Μπίρες ως Προπονητής Γουίλσον, ο γυμναστής του Σχολείου Επιστήμης και Τεχνολογίας του Μίνταουν, ο Μάρτιν Σταρρ ως Ρότζερ Χάρινγκτον, ο καθηγητής ακαδημαϊκού Δέκαθλου του Πάρκερ, ο Τζ. Μπ. Σμόουβ ως Τζούλιους Ντελ, ένας καθηγητής του Πάρκερ, ο Τζ. Κ. Σίμονς ως Τζ. Τζόνα Τζέιμσον, ο παρουσιαστής της *[[The Daily Bugle]]*, και ο Γκάρι Γουίκς ως πράκτορας Φόστερ του Τμήματος Ελέγχου Καταστροφών. Ο Τζέικ Τζίλενχαλ εμφανίζεται ως Κουέντιν Μπεκ / Mysterio μέσα από πλάνα αρχείου από το *Μακριά Από τον Τόπο του*. Επίσης, στην ταινία εμφανίζονται η Πόλα Νιούσομ ως μια διευθύντρια του ΜΙΤ, ο Άριαν Μούγεντ ως ο πράκτορας Κλίαρι του Τμήματος Διαχείρισης Καταστροφών, η Μέρι Ριβέρα ως η γιαγιά του Νεντ, και ο Κρίστο Φερνάντεζ ως ένας μπάρμαν που σερβίρει τον Μπροκ. Ο αδελφός του Χόλλαντ, Χάρι, ήταν προγραμματισμένος να κάνει μία σύντομη εμφάνιση ως ένας έμπορος ναρκωτικών, αφού έκανε το ίδιο και στο *Cherry*, αλλά οι σκηνές του κόπηκαν από την κινηματογραφική κυκλοφορία. Η Λέξι Ρέιμπ, που υποδύθηκε την κόρη του Σταρκ, Μόργκαν στο *[[Εκδικητές: Η Τελευταία Πράξη]]* (2019), είχε επίσης μία εμφάνιση αλλά δεν συμπεριλήφθηκε στην κινηματογραφική κυκλοφορία.

## Παραγωγή

### Ανάπτυξη
[μικρογραφία|Ο πρωταγωνιστής [Τομ Χόλλαντ (ηθοποιός)|Τομ Χόλλαντ και ο σκηνοθέτης Τζον Γουότς το 2016.]]
Κατά την διάρκεια του *[[Spider-Man: Η Επιστροφή Στον Τόπο Του]]* (2017), δύο συνέχειες σχεδιαζόντουσαν από τις Marvel Studios και Sony Pictures. Τον Ιούνιο του 2017, ο πρωταγωνιστής της ταινίας Τομ Χόλλαντ εξήγησε πως κάθε ταινία θα τοποθετούταν σε ένα διαφορετικό σχολικό έτος του λυκείου για τον Πίτερ Πάρκερ / Spider-Man. Ο πρόεδρος της Marvel Studios Κέβιν Φάιγκι δήλωσε τον Ιούλιο του 2019 πως η τρίτη ταινία θα περιλάμβανε «μια ιστορία του Πίτερ Πάρκερ που δεν έχει ξαναγίνει στον κινηματογράφο» λόγω του τέλους της δεύτερης ταινίας, *[[Spider-Man: Μακριά Από τον Τόπο του]]* (2019), που αποκαλύπτει πως ο Πάρκερ είναι ο Spider-Man δημόσια.

Η ανάπτυξη της τρίτης και της τέταρτης ταινίας Spider-Man του MCU ξεκίνησε τον Αύγουστο του 2019, με την Sony να ελπίζει πως ο Χόλλαντ και ο σκηνοθέτης Τζον Γουότς θα επιστρέψουν και για τις δύο. Ο Χόλλαντ είχε υπογράψει συμβόλαιο για να επιστρέψει μόνο σε μία ταινία, ενώ ο Γουότς είχε ολοκληρώσει το αρχικό του συμβόλαιο για δύο ταινίες. Μέχρι τότε, η Marvel Studios και η εταιρεία στην οποία ανήκει, Walt Disney Studios, είχαν περάσει μήνες συζητώντας με την Sony για να επεκτείνουν το συμβόλαιό τους. Το υπάρχον συμβόλαιο είχε την Marvel και τον Φάιγκι να παράγουν τις ταινίες για την Sony και να λαμβάνουν το 5% των εσόδων. Η Sony ήθελε να επεκταθεί το συμβόλαιο για να περιλαμβάνει περισσότερες ταινίες κρατώντας την αρχική συμφωνία. Η Disney εξέφρασε την ανησυχία της για το γεγονός πως ο Φάιγκι ήδη παρήγαγε το franchise Κινηματογραφικό Σύμπαν της Marvel (MCU) και ζήτησε μια αύξηση 25–50% σε μελλοντικές συνεργασίες τους. Χωρίς να μπορούν να συμφωνήσουν, η Sony ανακοίνωσε πως θα προχωρούσαν στην ανάπτυξη της επόμενης ταινίας Spider-Man χωρίς την συμμετοχή της Φάιγκι και της Marvel. Πρόσθεσε πως αυτό θα μπορούσε να αλλάξει στο μέλλον, ευχαρίστησε τον Φάιγκι για την δουλειά του στις δύο πρώτες ταινίες, και εκτίμησε «το μονοπάτι που [ο Φάιγκι] μας βοήθησε να ξεκινήσουμε, και θα συνεχίσουμε». Οι Κρις ΜακΚίνα και Έρικ Σόμερς είχαν ήδη αρχίσει να γράφουν το σενάριο για την τρίτη ταινία μέχρι την ανακοίνωση της Sony, επιστρέφοντας από το *Μακριά Από τον Τόπο του*, αλλά ο Γουότς είχε προσφερθεί να σκηνοθετήσει ταινίες για άλλες ταινίες αντί να επιστρέψει στο franchise, περιλαμβάνοντας πιθανώς να σκηνοθετήσει μια άλλη ταινία της Marvel Studios.

Τον Σεπτέμβριο του 2019, ο πρόεδρος της Sony Pictures Entertainment Τόνι Βινσικέρα επιβεβαίωσε πως ο Spider-Man δεν θα επέστρεφε στο MCU, αλλά θα γινόταν μέρος του κινηματογραφικού σύμπαντος της Sony, Σύμπαν του Spider-Man της Sony (SSU). Απατώντας στην αρνητική αντίδραση των θαυμαστών μετά από την δήλωσή του, ο Βινσικέρα πρόσθεσε πως «οι άνθρωποι της Marvel είναι εκπληκτικοί και τους σεβαζόμαστε, αλλά από την άλλη έχουμε και εμείς εκπληκτικούς ανθρώπους. [Ο Φάιγκι] δεν τα έκανε όλα μόνος του ... είμαστε αρκετά ικανοί να κάνουμε αυτό που έχουμε να κάνουμε». Παρόλα αυτά, η αντίδραση των θαυμαστών συνεχίστηκε στο συνέδριο της Disney, D23, και ο Χόλλαντ μίλησε στον Διευθύνων Σύμβουλο της Disney Μπομπ Άιγκερ και στον πρόεδρο της Sony Pictures Motion Picture Group Τομ Ρόθμαν, και οι εταιρείες επέστρεψαν σε διαπραγματεύσεις. Η Sony και η Disney ανακοίνωσαν μια νέα συμφωνία ανακοινώθηκε στα τέλη του Σεπτεμβρίου, επιτρέποντας στην Marvel Studios και στον Φάιγκι να παράγουν άλλη μία ταινία Spider-Man για το MCU με την Έιμι Πασκάλ, με την ταινία να έχει μια προγραμματισμένη ημερομηνία κυκλοφορίας στις 16 Ιουλίου του 2021. Η Disney χρηματοδότησε το 25% της ταινίας με αντάλλαγμα το 25% των κερδών της, έχοντας τα προωθητικά δικαιώματα του χαρακτήρα. Ο Φάιγκι δήλωσε πως ήταν «ενθουσιασμένος» για το γεγονός πως ο χαρακτήρας θα παρέμενε στο MCU και πως «όλοι μας στην Marvel Studios ανυπομονούμε να συνεχίσουμε να δουλεύουμε στο franchise». Η συμφωνία επίσης επέτρεψε στον Χόλλαντ να εμφανιστεί σε μελλοντική ταινία της Marvel Studios, αλλά και στο σύμπαν της Sony. Η Sony περιέγραψε τις προηγούμενες της ταινίες με την Marvel Studios μια «ωραία συνεργασία», και είπε πως «η κοινή μας επιθυμία να συνεχίσουμε είναι ίση με αυτή των θαυμαστών». Μέχρι τότε, ο Γουότς βρισκόταν σε τελικές διαπραγματεύσεις για να σκηνοθετήσει την ταινία.

Συζητώντας για την καινούργια συμφωνία τον Οκτώβριο, ο Άιγκερ ευχαρίστησε τις προσπάθειες των θαυμαστών και του Χόλλαντ να αλλάξουν το αρχικό συμβόλαιο. Ένιωσε πως η Sony και η Disney είχαν αρχικά ξεχάσει πως «υπάρχουν άνθρωποι πως όντως έχουν σημασία» όσο διαπραγματευόντουσαν. Ο Ρόθμαν δήλωσε πως η συμφωνία ήταν «νίκη για την Sony, νίκη για την Disney, νίκη για τους θαυμαστές». Ένιωσε πως οι αρχικές αναφορές για τις διαπραγματεύσεις ήταν υπερβολικές, και πως η τελική συμφωνία θα είχε γίνει χωρίς τις αναφορές και την αντίδραση των θαυμαστών. Επιβεβαιώθηκε πως η Zendaya θα επαναλάμβανε τον ρόλο της ως Μ. Τζ. από τις προηγούμενες ταινίες.

### Προ-παραγωγή
Ο ΜακΚένα και ο Σόμερς ξεκίνησαν να γράφουν το σενάριο τον Δεκέμβριο του 2019. Σκεφτόντουσαν να περιλάβουν τον Κρέιβεν τον Κυνηγό ως τον βασικό ανταγωνιστή, μια ιδέα για την οποία ο Γουότς εξέφρασε ενδιαφέρον, πριν κατευθυνθούν προς μια ιστορία παρόμοια με το *[[Μια Υπέροχη Ζωή]]* (1946), με τον Πάρκερ να εύχεται να ξεχάσει ο κόσμος το γεγονός πως είναι ο Spider-Man. Αυτή η ιδέα περιλάμβανε τον Δρ. Στίβεν Στρέιντζ, και το δίδυμο ξεκίνησε να εξερευνά την ιδέα του πολυσύμπαντος και την πιθανότητα της επιστροφής χαρακτήρων από παρελθοντικές ταινίες *Spider-Man*. Τελικά αποφάσισαν να το κάνουν, με τον Σόμερς να λέει «όταν αποφασίσουμε να πάρουμε αυτήν την προσέγγιση, έπρεπε να αφοσιωθούμε στο να κάνουμε αυτό που είναι σωστό για την ιστορία». Έγραψαν την ιστορία αισιόδοξα πριν επιβεβαιωθεί πως οι ηθοποιοί θα επέστρεφαν. Αρχικές εκδοχές του σεναρίου περιλάμβαναν σχεδόν κάθε βασικό χαρακτήρα από παρελθοντικές ταινίες *Spider-Man*, αλλά περιορίστηκαν γιατί το δίδυμο το θεώρησε «υπερβολικό». Το δίδυμο χρησιμοποίησε τους χαρακτήρες για να προχωρήσουν την ιστορία του Πίτερ Πάρκερ. Ο Νόρμαν Όσμπορν / Green Goblin από την τριλογία ''Spider-Man'' του Σαμ Ράιμι αρχικά δεν ήταν ο βασικός κακός της ταινίας, αν και θα ήταν ένας από τους ανταγωνιστές, αλλά αφού η ταινία έχασε «άλλους χαρακτήρες», οι ΜακΚένα και Σόμερς συμπέραναν πως ο Green Goblin «θα έπρεπε» να είναι ο βασικός κακός. Η Αμέρικα Τσάβεζ θα ήταν αρχικά μέρος της ταινίας, πριν ο ρόλος της αντικατασταθεί από αυτόν του Νεντ Λιντς. Έκανε τελικά το ντεμπούτο της στο *[[Doctor Strange in the Multiverse of Madness]]* (2022).

Μέχρι τα τέλη του 2019, τα γυρίσματα ήταν προγραμματισμένα να ξεκινήσουν στα μέσα του 2020. Τον Απρίλιο του 2020, η Sony καθυστέρησε την κυκλοφορία του *No Way Home* στις 5 Νοεμβρίου του 2021, λόγω της πανδημίας COVID-19. Παρόλο που αρχικά ήταν προγραμματισμένο να κυκλοφορήσει μετά από το *Multiverse of Madness* και να τοποθετείται μετά από τα γεγονότα του, οι αλλαγές των ημερομηνιών κυκλοφορίας έκαναν το *No Way Home* να είναι προγραμματισμένο να κυκλοφορήσει πριν από την ταινία, με αποτέλεσμα να γίνονται αλλαγές στο σενάριο, περιλαμβάνοντας το ότι ο Στρέιντζ τώρα δεν γνωρίζει πολλά για το πολυσύμπαν. Ο ΜακΚένα ένιωσε πως αυτό το έκανε «ακόμα πιο τρομαχτικό, λόγω του φόβου του αγνώστου». Τον Ιούνιο, η Μαρίζα Τομέι επιβεβαίωσε πως θα επέστρεφε στην ταινία ως Μέι Πάρκερ, μαζί με τον Γουότς ως σκηνοθέτη. Ήλπιζε πως ο ρόλος της ως οργανώτρια της κοινότητας θα περιλαμβανόταν στην ταινία. Τον ίδιο μήνα, ο Τσάρλι Κοξ, ο οποίος υποδύθηκε τον Ματ Μέρντοκ / Daredevil στην σειρά της Marvel Television και του Netflix *[[Daredevil (τηλεοπτική σειρά)|Daredevil]]*, υπέγραψε συμβόλαιο για να επαναλάβει τον ρόλο του σε μελλοντικά πρότζεκτ της Marvel Studios, ξεκινώντας με εμφανίσεις στο *No Way Home* και στην σειρά του Disney+ *[[She-Hulk: Attorney at Law]]*. Τον επόμενο μήνα, ο Χόλλαντ δήλωσε πως τα γυρίσματα ήταν προγραμματισμένα να λάβουν μέρος από τα τέλη του 2020 μέχρι τον Φεβρουάριο του 2021, με την Sony να καθυστερεί την ημερομηνία κυκλοφορίας της ταινίας στις 17 Δεκεμβρίου του 2021. Επίσης επιβεβαιώθηκε πως ο Τόνι Ρεβολόρι θα επαναλάμβανε τον ρόλο του ως Φλας Τόμπσον. Τον Οκτώβριο, επιβεβαιώθηκε πως ο Τζέικομπ Μπάταλον και ο Μπένεντικτ Κάμπερμπατς θα επαναλάμβαναν τους ρόλους τους ως Νεντ Λιντς και Στρέιντζ, αντίστοιχα, από προηγούμενα μέσα του MCU, ενώ ο Τζέιμι Φοξ θα επέστρεφε ως Μαξ Ντίλον / Electro από το *[[The Amazing Spider-Man 2]]* (2014) του Μαρκ Γουέμπ, με τα γυρίσματα να ξεκινούν αργότερα τον ίδιο μήνα. Ακριβώς πριν ξεκινήσουν τα γυρίσματα, αρκετοί ηθοποιοί ακόμα δεν είχαν υπογράψει συμβόλαιο. Σύμφωνα με τον Χόλλαντ, η ταινία χρειαζόταν «όλους ή κανέναν» από τους ηθοποιούς για να δημιουργηθεί.

### Γυρίσματα
Γυρίσματα δεύτερης μονάδας έλαβαν μέρος από τις 14 Οκτωβρίου μέχρι τις 16 Οκτωβρίου του 2020 στη Νέα Υόρκη με τον προσωρινό τίτλο *Serenity Now*. Γυρίσματα έλαβαν χώρα στις γειτονιές Αστόρια, το Σάνισαιντ, και το Λονγκ Άιλαντ Σίτι στο Κουίνς. Στις 23 Οκτωβρίου, γυρίσματα έλαβαν χώρα στο Γκρίνιτς Βίλατζ του Μανχάταν.

Η παραγωγή είχε μετακινηθεί στην Ατλάντα μέχρι τις 25 Οκτωβρίου, αφού ο Χόλλαντ ολοκλήρωσε τα γυρίσματα του ''Uncharted'' (2022) της Sony δύο μέρες νωρίτερα. Ο Μάουρο Φιόρε ήταν ο κινηματογραφιστής της ταινίας, αντικαθιστώντας τον Σίμους ΜακΓκάρβεϊ, ο οποίος αποχώρησε από την παραγωγή καθώς κόλλησε COVID-19. Ο ΜακΓκάρβεϊ επίσης δεν μπορούσε να επιστρέψει καθώς δούλευε στην ταινία *[[Cyrano (ταινία)|Cyrano]]* (2021), αφότου τα γυρίσματα του *No Way Home* καθυστέρησαν λόγω της πανδημίας του COVID-19. Τα γυρίσματα στην Ατλάντα έλαβαν μέρος στα Trilith Studios, με αυστηρά μέτρα ασφαλείας για να περιοριστεί η έκθεση στον COVID-19. Για να περιοριστούν οι αλληλεπιδράσεις μεταξύ στους ηθοποιούς και το συνεργείο, η παραγωγή στηρίχθηκε σε μια «πρωτοποριακή τεχνολογία» που σάρωσε τους ηθοποιούς στο σύστημα οπτικών εφέ που κατάφερε να εφαρμόσει μακιγιάζ και κοστούμια στους ηθοποιούς κατά την διάρκεια της μετα-παραγωγής. Ένα σύστημα φωτός επίσης βρισκόταν στα γυρίσματα για να ειδοποιήσει τους ηθοποιούς πότε να βγάλουν τις μάσκες τους για τα γυρίσματα και για το πότε να τις ξανά βάλουν. Ο Κάμπερμπατς είχε ξεκινήσει να γυρίζει τις σκηνές του στην Ατλάντα μέχρι τα τέλη του Νοεμβρίου, πριν ξεκινήσει την δουλειά του στο *Doctor Strange in the Multiverse of Madness*, το οποίο ξεκίνησε να γυρίζεται τον ίδιο μήνα στο Λονδίνο. Τα γυρίσματα συνέχισαν για εφτά με οχτώ εβδομάδες με τους προσωρινούς τίτλους *Serenity Now* και *The November Project*, πριν κάνουν ένα διάλειμμα για την περίοδο των Χριστουγέννων του 2020.

Τον Δεκέμβριο του 2020, ο Άλφρεντ Μολίνα υπέγραψε συμβόλαιο για να επιστρέψει ως Ότο Οκτάβιους / Doctor Octopus από το *[[Spider-Man 2]]* (2004) του Σαμ Ράιμι, ο Τόμπι Μαγκουάιρ ως Πίτερ Πάρκερ / Spider-Man από την τριλογία ''Spider-Man'' του Ράιμι, και ο Άντριου Γκάρφιλντ ως Πίτερ Πάρκερ / Spider-Man από τις ταινίες ''The Amazing Spider-Man'' του Μαρκ Γουέμπ. Μια κάμεο εμφάνιση του Μαγκουάιρ και του Γκάρφιλντ μαζί με τον Χόλλαντ αρχικά θα είχε συμπεριληφθεί στην ταινία κινουμένων σχεδίων της Sony Pictures Animation *[[Spider-Man: Μέσα στο Αραχνο-Σύμπαν]]* (2018), αλλά διαγράφθηκε καθώς η Sony πίστευε πως θα ήταν πολύ ριψοκίνδυνο. Εκείνη την περίοδο, το ''Collider'' ανέφερε πως ο Μαγκουάιρ και ο Μαγκουάιρ θα εμφανίζονταν στην ταινία μαζί με την Κίρστεν Ντανστ ως Μέρι Τζέιν Γουότσον από την τριλογία *Spider-Man* του Ράιμι και την Έμα Στόουν ως Γκουέν Στέισι από τις ταινίες *The Amazing Spider-Man*. Η αρχική εκδοχή του σεναρίου περιλάμβανε και άλλους χαρακτήρες από τις ταινίες *Spider-Man* και *The* *Amazing Spider-Man*, αλλά οι σεναριογράφοι ένιωσαν πως η συμμετοχή τόσων πολλών χαρακτήρων θα επηρέαζε αρνητικά την ιστορία. Οι φήμες της επιστροφής ηθοποιών οδήγησαν σε πολλές θεωρίες, με τον Ρίτσαρντ Νιούμπαϊ του *[[The Hollywood Reporter]]* να πιστεύει πως μια ταινία τύπου crossover θα μείωνε την επίδραση του *Μέσα στο Αραχνο-Σύμπαν*. Ο συνάδελφός του, Γκρέιμ ΜακΜίλαν ένιωσε πως ένα crossover «Spider-Verse» θα επέτρεπε στην Marvel να «κάνει πραγματικότητα τα όνειρα των θαυμαστών». Ο Χοάι-Τραν Μπούι του *[[/Film]]* φοβόταν πως η ταινία θα είχε υπερβολικά πολλούς χαρακτήρες και δήλωσε πως θα ήθελε ο Χόλλαντ να πρωταγωνιστεί σε μια πιο αυτόνομη ταινία Spider-Man, ενώ ο Άνταμ Μπ. Βάρι του *[[Variety (περιοδικό)|Variety]]* σημείωσε πως όλες αυτές οι αναφορές δεν είχαν επιβεβαιωθεί και πως οι χαρακτήρες που θα επέστρεφαν μπορεί απλά να ήταν κάμεο εμφανίσεις. Λίγο αργότερα, ο Χόλλαντ αρνήθηκε πως ο Μαγκουάιρ και ο Γκάρφιλντ θα εμφανίζονταν στην ταινία. Πολλοί από τους ηθοποιούς προηγούμενων ταινιών *Spider-Man* πήγαιναν στα γυρίσματα με μανδύες για να μην τους εντοπίσουν τα μέσα. Γύρω στα Χριστούγεννα του 2020, οι ΜακΚένα και Σόμερς άλλαξαν την πρώτη σκηνή του Μαγκουάιρ και του Γκάρφιλντ και μεγάλο μέρος της τρίτης πράξης. Δεν είχαν καταφέρει να αφοσιωθούν σε αυτές τις σκηνές καθώς τους προηγούμενους μήνες είχαν γυριστεί η πρώτη και η δεύτερη πράξη της ταινίας.

Ο Φάιγκι επιβεβαίωσε τον Δεκέμβριο του 2020 πως η ταινία θα είχε συνδέσεις με το *Doctor Strange in the Multiverse of Madness*. Έναν μήνα αργότερα συζήτησε για το γεγονός πως ο τίτλος της ταινίας ακόμα δεν είχε ανακοινωθεί, αναφέροντας το ότι αναφέρεται ως *Spider-Man 3* από κάποιους και επιβεβαιώνοντας πως η Marvel το αποκαλεί *Επιστροφή Στον Τόπο Του 3* εσωτερικά. Ο Κοξ είχε ήδη γυρίσει σκηνές για την ταινία μέχρι τότε. Μια φωτογραφία της τοποθεσίας των γυρισμάτων στην Ατλάντα αποκάλυψε πως η ταινία θα τοποθετούταν στην περίοδο των Χριστουγέννων. Γυρίσματα έλαβαν μέρος στο Λύκειο Φρέντερικ Ντάγκλας από τις 22 μέχρι τις 24 Ιανουαρίου του 2021. Τον επόμενο μήνα, ο Χόλλαντ περιέγραψε την ταινία ως την «πιο φιλόδοξη αυτόνομη ταινία», και αρνήθηκε ξανά τις φήμες της συμμετοχής του Μαγκουάιρ και του Γκάρφιλντ. Στα τέλη του Φεβρουαρίου, ο τίτλος της ταινίας αποκαλύφθηκε ως *Spider-Man: No Way Home*. Γυρίσματα έλαβαν μέρος στο Λύκειο Μίνταουν Χάι από τις 19 μέχρι τις 21 Μαρτίου. Το σύστημα των Δημόσιων Σχολείων της Ατλάντα σταμάτησε να επιτρέπει να χρησιμοποιηθούν τα κτήριά του ως τοποθεσίες γυρισμάτων λόγω της πανδημίας του COVID-19, αλλά έδωσε στην ταινία μια εξαίρεση καθώς και τα δύο σχολεία είχαν χρησιμοποιηθεί προηγουμένως ως τοποθεσίες γυρισμάτων για το *Επιστροφή Στον Τόπο Του*. Αποκαλύφθηκε πως ο Χάννιμπαλ Μπίρες θα επαναλάμβανε τον ρόλο του ως ο γυμναστής του σχολείου, Γουίλσον. Ο Χόλλαντ είπε πως το *No Way Home* είχε περισσότερες μάχες σώμα-με-σώμα σε σχέση με τις δύο προηγούμενες ταινίες. Τα γυρίσματα ολοκληρώθηκαν στις 26 Μαρτίου του 2021.

### Μετα-παραγωγή
Τον Απρίλιο του 2021, ο Μολίνα επιβεβαίωσε πως θα εμφανιζόταν στην ταινία, εξηγώντας πως του είχαν πει να μην μιλάει για τον ρόλο του κατά την διάρκεια της παραγωγής αλλά συνειδητοποίησε πως η εμφάνισή του είχε ήδη αναφερθεί σε μεγάλο βαθμό. Τον ίδιο μήνα, ο Τζ. Μπ. Σμουβ επιβεβαίωσε το ότι θα επέστρεψε ως ο Τζούλιους Ντελ από το *Μακριά Από τον Τόπο του*, ενώ ο Κοξ δήλωσε πως δεν θα συμμετείχε στην ταινία. Τον Μάιο, ο Γκάρφιλντ αρνήθηκε πως του ζήτησαν να εμφανιστεί στην ταινία, αλλά αργότερα είπε «ποτέ μην λες ποτέ», ενώ αποκαλύφθηκε πως η Άνγκαρι Ράις θα επέστρεφε ως Μπέτι Μπραντ. Τον ίδιο μήνα, η Στόουν αρνήθηκε την συμμετοχή της στην ταινία.

Ο πρόεδρος της Sony Pictures Group Σάνφορντ Πάνιτς αναγνώρισε τον Μάιο πως υπήρχε μπέρδεμα και απογοήτευση μεταξύ στους θαυμαστές σχετικά με την σχέση μεταξύ του SSU και του MCU, αλλά δήλωσε πως υπήρχε ένα σχέδιο για να την ξεκαθαρίσουν. Πίστευε πως ήταν ήδη «πιο ξεκάθαρο για το κοινό το που κατευθυνόμαστε» εκείνον τον καιρό και πρόσθεσε πως το No Way Home θα αποκάλυπτε μέρος του σχεδίου. Το *Variety* σημείωσε πως τα στοιχεία πολυσύμπαντος στο *No Way Home* θα μπορούσαν να επιτρέψουν στον Χόλλαντ να εμφανίζεται όχι μόνο στο MCU, αλλά και στο SSU. Το επίσημο τρέιλερ του No Way Home επιβεβαίωσε την συμμετοχή του Τζον Φαβρό ως Χάρολντ «Χάπι» Χόγκαν και του Μπένεντικτ Γουόνγκ ως Γουόνγκ, επαναλαμβάνοντας τους ρόλους τους από προηγούμενες ταινίες του MCU, μαζί με τον Τζ. Κ. Σίμονς από το *Μακριά Από τον Τόπο του* (ο Σίμονς προηγουμένως είχε υποδυθεί μια διαφορετική εκδοχή του χαρακτήρα στην τριλογία του Ράιμι). Επίσης επιβεβαίωσε πως ο Electro και ο Green Goblin θα εμφανίζονταν στην ταινία, υπονοώντας πως αυτή η εκδοχή του Green Goblin ήταν η ίδια από αυτήν των ταινιών του Ράιμι. Τον Σεπτέμβριο του 2021, ο Γκάρφιλντ για άλλη μια φορά να αρνείται πως θα εμφανιζόταν στην ταινία, λέγοντας «Ότι και να πω, θα είναι ή απογοητευτικό ή συναρπαστικό για τους θαυμαστές». Ο Γκάρφιλντ αργότερα περιέγραψε τις αρνήσεις του «αγχωτικές αλλά και απολαυστικό».

Τον Οκτώβριο, πολλοί περίμεναν να εμφανιστεί ο Τομ Χάρντι ως Έντι Μπροκ και Venom από τα *[[Venom (ταινία)|Venom]]* (2018) και *[[Venom 2]]* (2021), αφού η σκηνή μέσα στους τίτλους τέλους του *Venom* έδειξε τους χαρακτήρες να τηλεμεταφέρονται από το σύμπαν τους (SSU) στο MCU. Ο Φάιγκι είπε πως υπήρχε συνεργασία μεταξύ στις ομάδες του *Venom 2* και του *No Way Home* για να δημιουργήσουν την σκηνή, που σκηνοθετήθηκε από τον Γουότς κατά την διάρκεια της παραγωγής του *No Way Home*. Ο Χάρντι τελικά εμφανίστηκε στην σκηνή μέσα στους τίτλους τέλους, παρόλο που υπήρχαν συζητήσεις για να είναι μέρος της τελικής μάχης. Τον ίδιο μήνα, το τεύχος του *[[Empire (κινηματογραφικό περιοδικό)|Empire]]* για το *No Way Home* δήλωσε πως η ταινία θα περιλάμβανε τις επιστροφές των Doctor Octopus, Electro, Green Goblin, Φλιντ Μάρκο / Sandman του Τόμας Χέιντεν Τσερτς από το *[[Spider-Man 3]]* (2007) του Ράιμι, και Κερτ Κόνορς / Lizard του Ρις Ίφανς από το *[[The Amazing Spider-Man (ταινία)|The Amazing Spider-Man]]* (2012) του Γουέμπ. Ο Γουότς είπε πως ήταν απλά φήμες και πως «δεν βιαζόντουσαν να επιβεβαιώσουν ή να αρνηθούν τις εμφανίσεις» των χαρακτήρων, με τον Φάιγκι να λέει πως οι φήμες ήταν διασκεδαστικές για τους θαυμαστές αλλά το κοινό δεν θα έπρεπε να περιμένει να συμβούν. Το δεύτερο τρέιλερ της ταινίας επιβεβαίωσε την επιστροφή του Νταφόε, του Τσερτς, και του Ίφανς.

Στις αρχές του Νοεμβρίου, ο Τζορτζ Λέντεμποργκ Τζούνιορ αποκάλυψε πως θα επαναλάμβανε τον ρόλο του ως Τζέισον Ιονέλο από τα *Επιστροφή Στον Τόπο Του* και *Μακριά Από τον Τόπο του* σε έναν αρκετά μικρό ρόλο. Μέχρι την μέση του μήνα, είχαν ολοκληρωθεί επιπρόσθετα γυρίσματα. Η Πασκάλ περιέγραψε το *No Way Home* ως «την ολοκλήρωση της τριλογίας *Επιστροφή Στον Τόπο Του*», και ο Άριαν Μόαγεντ αποκάλυψε πως είχε έναν ρόλο στην ταινία. Η Ντανστ είπε πως δεν ήταν στην ταινία, αλλά «ποτέ δεν θα έλεγε ποτέ» στο να επαναλάβει τον ρόλο της ως Μέρι Τζέιν Γουότσον. Ένα τρέιλερ για το *Doctor Strange in the Multiverse of Madness* περιλήφθηκε στο τέλος της ταινίας ως σκηνή μετά από τους τίτλους τέλους, πριν κυκλοφορήσει στο διαδίκτυο λίγο μετά από την κυκλοφορία του *No Way Home*.

Ο Τζέφρι Φορντ και η Λι Φόλσομ Μπόιντ ήταν οι μοντέρ της ταινίας. Τα οπτικά εφέ αποκαλύφθηκαν από τις Cinesite, Clear Angle Studios, Crafty Apes, Digital Domain, Folks VFX, Framestore, Luma Pictures, Monsters Aliens Robots Zombies, Mr. X, Perception, Secret Lab, Sony Pictures Imageworks, και SSVFX.

## Μουσική

Τον Νοέμβριο του 2022, επιβεβαιώθηκε πως ο συνθέτης των *Επιστροφή Στον Τόπο Του* και *Μακριά Από τον Τόπο του*, Μάικλ Τζακίνο, θα επέστρεφε για το *No Way Home*. Το άλμπουμ της μουσικής ταινίας κυκλοφόρησε ψηφιακά στις 17 Δεκεμβρίου του 2021, με ένα κομμάτι με τίτλο «Arachnoverture» να κυκλοφορεί ως single στις 9 Δεκεμβρίου και άλλο ένα με τίτλο «Exit Through the Lobby» να κυκλοφορεί την επόμενη μέρα. Ο Τζακίνο αναφέρει μουσικές από προηγούμενες ταινίες *Spider-Man* από τους Χανς Ζίμμερ, Τζέιμς Χόρνερ, Κρίστοφερ Γιανγκ, και Ντάνι Έλφμαν, με τον Τζακίνο να αναφέρει και την δική του μουσική από το *[[Doctor Strange (ταινία)|Doctor Strange]]* (2016). Σχετικά με την χρήση άλλων μουσικών, ο Τζακίνο δεν ήθελε να τις χρησιμοποιήσει απλά για να ικανοποιήσει τους θαυμαστές, βρίσκοντας τρόπους για μα χρησιμοποιηθούν σε έναν «πολύ στοχευμένο» τρόπο. Αυτός και ο Γουότς βρισκόντουσαν σε «ευθυγραμμία για το πότε να τις χρησιμοποιήσουν για την απόλυτή τους επίδραση».

## Προώθηση
Τον Μάιο του 2020, η Sony ξεκίνησε μια προωθητική συνεργασία με την Hyundai Motor Group για να περιλάβουν τα νέα μοντέλα και της τεχνολογίες της στην ταινία. Η Hyundai αργότερα κυκλοφόρησε μια διαφήμιση με τίτλο «Only Way Home», που σκηνοθετήθηκε από τον Γουότς για να προωθηθεί η ταινία και το ηλεκτρικό ioniq 5 SUV (που εμφανίζεται στην ταινία μαζί με το Hyundai Tucson), με τον Χόλλαντ και τον Μπάταλον να πρωταγωνιστούν. Τον Φεβρουάριο του 2021, ο Χόλλαντ, ο Μπάταλον, και η Zendaya κυκλοφόρησαν τρεις φωτογραφίες με τους χαρακτήρες τους μαζί με ψεύτικα λογότυπα με τους τίτλους *Spider-Man: Phone Home*, *Spider-Man: Home-Wrecker*, και *Spider-Man: Home Slice*, αντίστοιχα. Ο επίσημος τίτλος της ταινίας ανακοινώθηκε την επόμενη ημέρα με ένα βίντεο που δείχνει τον Χόλλαντ, τον Μπάταλον, και την Zendaya να αποχωρούν από το γραφείο του Γουότς (από εκεί υποτίθεται πήραν τους ψεύτικους τίτλους). Ο Μπάταλον και η Zandaya σημείωσαν πως δεν θα έπρεπε να εμπιστευτούν στον Χόλλαντ τον τίτλο, αφού «κατά λάθος» αποκάλυψε τον τίτλο της δεύτερης ταινίας. Το βίντεο τελειώνει δείχνοντας τον αληθινό τίτλο της ταινίας, μαζί με άλλους τίτλους που περιλαμβάνουν την λέξη «home» που ήταν υποψήφιοι. Η Τζένιφερ Μπίσετ του *[[CNET]]* πίστευε πως οι ψεύτικοι τίτλοι θα μπορούσαν να αντιπροσωπεύουν τους κακούς της ταινίας, ενώ ο Αμπέρτο Γκονζάλες του *[[TheWrap]]* αποκάλεσε τους τίτλους αστείους και σημείωσε τον τίτλο *Phone Home*, που αναφέρει μια σκηνή από το *[[Ε.Τ. ο Εξωγήινος]]* (1982). Ο Γκρέγκορι Λόρενς του *Collider* ένιωσε πως ο τίτλος *Home-Wrecker* θα μπορούσε να υπονοεί πως η ταινία θα είχε παρόμοιο ύφος με ταινίες θρίλερ της δεκαετίας του 1990. Ο Γκέρμεϊν Λούσιερ από το *[[io9]]* είπε πως οι εικόνες εκπέμπουν μια ενέργεια παρόμοια με αυτή των *[[Στα Ίχνη του Χαμένου Θησαυρού (franchise)|Στα Ίχνη του Χαμένου Θησαυρού]]* και *[[Ιντιάνα Τζόουνς]]*. Τον Ιούλιο του 2021, η Marvel αποκάλυψε διάφορα παιχνίδια και φιγούρες για την ταινία, περιλαμβάνοντας Funko Pops, φιγούρες Marvel Legends, και Lego.

Τομ Αύγουστο του 2021, όταν ρωτήθηκε για την έλλειψη τρέιλερ και επίσημων εικονών ή περιγραφών για την ταινία, ο Φάιγκι δήλωσε πως η ταινία «δεν ήταν περισσότερο ή λιγότερο μυστική από τις υπόλοιπές μας» και καθησύχασε πως το τρέιλερ θα κυκλοφορούσε πριν από την πρεμιέρα της ταινίας στους κινηματογράφους. Παρόλο που η Sony χειρίστηκε την προώθηση της ταινίας, συνεργάστηκε και με την Disney για να γνωρίζουν και οι δύο εταιρείας πότε η άλλη θα κυκλοφορούσε κάτι για την ταινία. Στις 22 Αυγούστου, μια διαρροή του τρέιλερ κυκλοφόρησε στο διαδίκτυο, το οποίο το *The Hollywood Reporter* θεώρησε «αληθινό» καθώς η Sony διέγραψε πολλές από τις αντιγραφές του.

Το τρέιλερ της ταινίας κυκλοφόρησε επίσημα στις 23 Αυγούστου του 2023 κατά την διάρκεια της παρουσίασης της Sony στο CinemaCon του 2021. Ο Ντέβαν Κούγκαν του *[[Entertainment Weekly]]* σημείωσε πως το τρέιλερ επιβεβαίωσε τον ρόλο του πολυσύμπαντος της ταινίας, περιλαμβάνοντας στοιχεία από τις ταινίες του Ράιμι και του Γουέμπ, ενώ ο Ίθαν Άντερτον του */Film* αποκάλεσε το τρέιλερ «εντυπωσιακό», καθώς επιβεβαίωσε διάφορες φήμες για την ταινία. Ο Άστεν Γκόσλιν του *[[Polygon (ιστότοπος)|Polygon]]* ένιωσε πως πολλές φήμες δεν αποκαλύφθηκαν στο τρέιλερ, νιώθοντας πως οι φήμες ήταν ή ψεύτικες ή η Marvel ακόμα ήθελε να τις κρατήσει κρυφές. Ο Νιούμπαϊ είχε προηγουμένως σημειώσει την προφανής προσαρμογή των ιστοριών κόμικς "One More Day" και "One Moment in Time" μετά από την επιβεβαίωση της επιστροφής του Κάμπερμπατς. Ο Βίνι Μανσούκο του *Collider* ανυπομονούσε να δει την επιστροφή του Μολίνα και την πιθανότητα της συμμετοχής του Νταφόε, αλλά ένιωσε πως «δεν θα εξυπηρετούσαν την ιστορίες θυμίζοντας στο κοινό το πόσο καλύτερα ήταν τα πράγματα στο παρελθόν». Επίσης ένιωσε πως «η Marvel δεν αφήνει τον Spider-Man του Τομ Χόλλαντ να πρωταγωνιστεί στις δικιές του ταινίες», καθώς το τρέιλερ «δεν έδωσε καμία αξιομνημόνευτη στιγμή στον Πάρκερ». Το τρέιλερ είχε 355.5 εκατομμύρια προβολές στις πρώτες του 24 ώρες, με αποτέλεσμα να γίνει το τρέιλερ με τις περισσότερες προβολές μέχρι τότε. Ξεπέρασε το *[[Εκδικητές: Η Τελευταία Πράξη]]* (289 εκατομμύρια προβολές) και είχε περισσότερες από τις διπλάσιες προβολές του τρέιλερ του *Μακριά Από τον Τόπο του* (135 εκατομμύρια προβολές).

Το δεύτερο επίσημο τρέιλερ κυκλοφόρησε στις 16 Νοεμβρίου του 2021 σε μια προβολή της ταινίας στους θαυμαστές στο Regal Sherman Oaks στο Λος Άντζελες. Ο Ματ Πάτσες του *Polygon* σημείωσε την έλλειψη του Μαγκουάιρ και του Γκάρφιλντ στο τρέιλερ, αλλά ένιωσε πως «ήταν πιθανό να εμφανιστούν στο *No Way Home*». Ο Τζέισον Ρόμπινς του *Collider* απογοητεύτηκε από το τρέιλερ, λέγοντας πως «ήταν ότι περιμέναμε, αλλά λιγότερο», καθώς έδειξε τους κακούς χωρίς επιβεβαίωση για την επιστροφή του Μαγκουάιρ ή του Γκάρφιλντ. Κάποιοι είπαν πως κάποια σημεία του τρέιλερ φαινόντουσαν επεξεργασμένα, σαν να κόπηκαν ο Μαγκουάιρ και ο Γκάρφιλντ, συγκεκριμένα στο σημείο που ο Lizard δέχεται επίθεση από μια αόρατη φιγούρα. Στις 24 Νοεμβρίου, η Sony ξεκίνησε να κυκλοφορεί διάφορα βίντεο στο TikTok ως μέρος της viral προωθητικής ψηφιακής σειράς τους *[[The Daily Bugle (ψηφιακή σειρά)|The Daily Bugle]]*, περιλαμβάνοντας τον Σίμονς και την Ράις. Τον Δεκέμβριο του 2021, το πρώτο λεπτό της ταινίας έκανε πρεμιέρα αποκλειστικά στο *[[Late Night with Seth Meyers]]*, ενώ ένα περίπτερο εφημερίδων για την *The Daily Bugle* δημιουργήθηκε στην Νέα Υόρκη σε συνεργασία με την Liberty Mutual για να προωθήσουν την ταινία. Άλλες συνεργασίες περιλαμβάνουν τα βιντεοπαιχνίδια *[[Fortnite]]* και *[[PUBG Mobile]]*, τα οποία περιέλαβαν κοστούμια από την ταινία, την Asus, των οποίον το λάπτοπ Republic of Gamers (ROG) χρησιμοποιείται από τον Νεντ στην ταινία, την Xiaomi, την iQOO, την Continental AG, και την Tampico Beverages. Η συνολική προώθηση της ταινίας στοίχησε $202 εκατομμύρια.

## Κυκλοφορία
Το *Spider-Man: No Way Home* έκανε την παγκόσμιά του πρεμιέρα στο Fox Village Theatre του Λος Άντζελες στις 13 Δεκεμβρίου του 2021. Κυκλοφόρησε στο Ηνωμένο Βασίλειο και την Ιρλανδία στις 15 Δεκεμβρίου, και στις Ηνωμένες Πολιτείες στις 17 Δεκεμβρίου, όπου κυκλοφόρησε σε 4.325 κινηματογράφους περιλαμβάνοντας IMAX και άλλες μορφές. Ήταν προγραμματισμένο να κυκλοφορήσει στις 16 Ιουλίου του 2021, και μετά στις 5 Νοεμβρίου, πριν τελικά καθυστερήσει στον Δεκέμβριο του 2021 λόγω της πανδημίας COVID-19. Είναι μέρος της Φάσης Τέσσερα του MCU.

Τον Αύγουστο του 2021, η Sony και η CJ 4DPlex ανακοίνωσαν μια συνεργασία για να κυκλοφορήσουν 15 ταινίες της Sony στα επόμενα τρία χρόνια στην μορφή ScreenX, περιλαμβάνοντας το *No Way Home*. Τον Νοέμβριο του 2021, αναφέρθηκε πως η ταινία θα κυκλοφορούσε κινηματογραφικά στην Κίνα, κάνοντάς την την πρώτη ταινία της Φάσης Τέσσερα που το κάνει, καθώς τα ''Black Widow'', *[[Ο Shang-Chi και ο Θρύλος των Δέκα Δαχτυλιδιών]]*, και *[[Eternals (ταινία)|Eternals]]* δεν κυκλοφόρησαν στην χώρα λόγω διπλωματικών εντάσεων μεταξύ της Κίνας και των Ηνωμένων Πολιτειών, αλλά τελικά δεν κυκλοφόρησε. Η Κίνα ζήτησε να αφαιρεθεί το Άγαλμα της Ελευθερίας από την ταινία, αλλά η Sony αρνήθηκε.

### ''The More Fun Stuff Version''
Μια εκτεταμένη εκδοχή της ταινίας, με τον υπότιτλο *The More Fun Stuff Version*, ανακοινώθηκε τον Ιούνιο του 2022. Η επανακυκλοφορία γιορτάζει τα 60 χρόνια του Spider-Man και 20 χρόνια του Spider-Man στον κινηματογράφο, και περιλαμβάνει 13 παραπάνω λεπτά επιπρόσθετων και διαγραμμένων σκηνών. Οι προσθέσεις περιλαμβάνουν: μια αλληλεπίδραση μεταξύ του Χόλλαντ, του Μαγκουάιρ, και του Γκάρφιλντ, επιπρόσθετες σκηνές του Πάρκερ και της Μέι να ανακρίνονται από το Τμήμα Ελέγχου Καταστροφών, μια σκηνή με τον αδελφό του Χόλλαντ, Χάρι, ως έναν κλέφτη, ρεπορτάζ της *Daily Bugle* για την πρώτη μέρα του Πάρκερ στο σχολείο και τις αφίξεις του Ντίλον και του Μάρκο, επιπρόσθετες σκηνές του Πάρκερ στο σχολείο, μια συνέντευξη του Πάρκερ, των καθηγητών του και των συμμαθητών του από την Μπραντ, επιπρόσθετες σκηνές στο υπόγειο του Αδύτου, μια επιπρόσθετη σκηνή του Μέρντοκ και του Χόγκαν, και μια σκηνή μετά από τους τίτλους τέλους, αντικαθιστώντας το τρέιλερ του *Doctor Strange in the Multiverse of Madness*, δείχνοντας την δεύτερου επίδραση του ξορκιού του Στρέιντζ.

Το *The More Fun Stuff Version* κυκλοφόρησε στους κινηματογράφους στις 31 Αυγούστου του 2022 στην Ινδονησία, και μετά στις Ηνωμένες Πολιτείες και τον Καναδά στην 1η Σεπτέμβριου, και αργότερα σε άλλες χώρες μέχρι τις 6 Οκτωβρίου. Η αφίσα της εκτεταμένης έκδοσης θεωρήθηκε βελτίωση σε σχέση με την αρχική, καθώς χρησιμοποίησε όλους τους χαρακτήρες που η ταινία είχε κρατήσει κρυφούς πριν κυκλοφορήσει. Η Σίρστι Μάρσα του *Collider* την αποκάλεσε «μια αφίσα τύπου *Εκδικητές* [με] μια εκπληκτική μίξη στοιχείων του πολυσύμπαντος». Ο Άντονι Λαντ του *[[MovieWeb]]* την αποκάλεσε «μια επική αφίσα που [οι θαυμαστές] χρειαζόντουσαν». Ο Ρας Μπάρλινγκεϊμ του *ComicBook.com* είπε πως η ταινία ήταν «αυτό που περιμέναμε» και «μια μεγάλη αλλαγή στον τρόπο που [η Sony] προώθησε την ταινία».

### Home media
Το *Spider-Man: No Way Home* κυκλοφόρησε ψηφιακά από την Sony Pictures Home Entertainment στις 15 Μαρτίου του 2022, και σε Ultra HD Blu-ray, Blu-ray, και DVD στις 12 Απριλίου. Ψηφιακά, η ταινία ήταν διαθέσιμη σε μια συλλογή τριών ταινιών περιλαμβάνοντας τις τρεις ταινίες Spider-Man της Marvel Studios, και σε μια συλλογή οχτώ ταινιών περιλαμβάνοντας τις ταινίες του Χόλλαντ, του Μαγκουάιρ, και του Γκάρφιλντ. Η Sony καθυστέρησε την ψηφιακή κυκλοφορία από τις 15 Μαρτίου μέχρι τις 22 Μαρτίου, μετά από την διαρροή των Blu-ray εκδοχών της ταινίας στο διαδίκτυο. Το home media περιλαμβάνει διάφορα βίντεο σε σχέση με την παραγωγή τος ταινίας και δύο συζητήσεις: μία μεταξύ του Νταφόε, του Μολίνα, και του Φοξ, και μία άλλη μεταξύ του Χόλλαντ, του Μαγκουάιρ, και του Γκάρφιλντ. Είχε τις περισσότερες ψηφιακές αγορές πριν από την κυκλοφορία στο Vudu, ξεπερνώντας το *Εκδικητές: Η Τελευταία Πράξη*. Για να ανακοινώσουν τις ημερομηνίες κυκλοφορίας στο home media, η Sony ανέβασε μια φωτογραφία του Χόλλαντ, του Μαγκουάιρ, και του Γκάρφιλντ να αναδημιουργούν ένα δημοφιλές μιμίδιο από την τηλεοπτική σειρά κινουμένων σχεδίων ''Spider-Man'' του 1967, με τους Spider-Man να δείχνουν ο ένας τον άλλον, στους λογαριασμούς της ταινίας στα μέσα κοινωνικής δικτύωσης. Στην πρώτη εβδομάδα κυκλοφορίας, η ταινία πούλησε πάνω από 2.1 εκατομμύρια ψηφιακές μονάδες στις Ηνωμένες Πολιτείες, έχοντας έσοδα $42 εκατομμύρια. Ήταν η ταινία με τις περισσότερες πωλήσεις σε φυσικά μέσα για το 2022 σύμφωνα με το The NPD Group.

Η ταινία κυκλοφόρησε στο Starz μετά από την κυκλοφορία της στον κινηματογράφο και στο home media, ως η τελευταία ταινία της Sony με περιορισμένο συνδρομητικό βίντεο κατ' απαίτηση στο Starz. Επίσης, η Sony υπέγραψε συμβόλαιο με την Disney τον Απρίλιο του 2021, δίνοντας στην Disney πρόσβαση σε περιεχόμενο της Sony, περιλαμβάνοντας παρελθοντικές ταινίες Spider-Man και του SSU, για να κυκλοφορήσουν στο Disney+, στο Hulu, και σε τηλεοπτικά κανάλια της Disney. Η πρόσβαση της Disney στο περιεχόμενο της Sony για να κυκλοφορήσουν από το 2022 μέχρι το 2026 μετά από την προσβασιμότητά τους στο Netflix. Τον Φεβρουάριο του 2022, η Sony επέκτασε το υπάρχον συμβόλαιό της με την WarnerMedia για να είναι οι ταινίες της διαθέσιμες στο HBO Max και στο HBO στην Κεντρική και την Ανατολική Ευρώπη, περιλαμβάνοντας το *No Way Home*. Το *The More Fun Stuff Version* κυκλοφόρησε ψηφιακά από την Sony Pictures Home Entertainment στις 18 Οκτωβρίου του 2022 ως *Spider-Man: No Way Home – Extended Cut*, όταν κυκλοφόρησε στο Starz.

## Υποδοχή

### Box office
Η ταινία *Spider-Man: No Way Home* είχε έσοδα $814.3 εκατομμύρια σε Ηνωμένες Πολιτείες και Καναδά και $1.108 δισεκατομμύρια στις υπόλοιπες χώρες, φτάνοντας συνολικά τα $1.922 δισεκατομμύρια παγκοσμίως. Είναι η ταινία με τις μεγαλύτερες εισπράξεις του 2021, η έβδομη ταινία με τις μεγαλύτερες εισπράξεις όλων των εποχών, η τρίτη ταινία με τις μεγαλύτερες εισπράξεις στις Ηνωμένες Πολιτείες και τον Καναδά, η ταινία *Spider-Man* με τις μεγαλύτερες εισπράξεις, και η ταινία της Sony με τις μεγαλύτερες εισπράξεις. Το *No Way Home* επίσης είναι η πρώτη ταινία από το *[[Star Wars: Skywalker - Η Άνοδος]]* (2019) που ξεπέρασε $1 δισεκατομμύριο, και έγινε η τρίτη πιο γρήγορη ταινία που το έφτασε και η πρώτη που το έφτασε κατά την διάρκεια της πανδημίας COVID-19. Ξεπέρασε το ** (2017) και έγινε η ταινία της Sony Pictures με τις μεγαλύτερες εισπράξεις στην Βόρεια Αμερική. Με βάση έναν τελικό υπολογισμό των εισπράξεων της ταινίας, $1.75 δισεκατομμύριο (ένας αριθμός που ξεπεράστηκε), το *Deadline Hollywood* υπολόγισε τα καθαρά έσοδα τις ταινίας περίπου $610 εκατομμύρια, έχοντας υπόψη το κόστος παραγωγής, της προώθησης, της συμμετοχής των ηθοποιών και του συνεργείου, και άλλων απέναντι στις εισπράξεις και τα έσοδα από το home media.

Στις Ηνωμένες Πολιτείες και τον Καναδά, το *Spider-Man: No Way Home* εισέπραξε $121.8 εκατομμύρια (περιλαμβάνοντας $50 εκατομμύρια από τις προεπισκοπήσεις του βραδιού της Πέμπτης) στην πρώτη μέρα προβολής της, και έγινε η δεύτερη ταινία με τις μεγαλύτερες εισπράξεις στην πρώτη μέρα προβολής μετά από το *Εκδικητές: Η Τελευταία Πράξη* ($157.4 εκατομμύρια) και είχε την πρώτη μέρα προβολής για ταινία Δεκεμβρίου. Στο πρώτο του Σαββατοκύριακο, εισέπραξε $260 εκατομμύρια, ξεπερνώντας το *Εκδικητές: Ο Πόλεμος της Αιωνιότητας* ($257.7 εκατομμύρια) και είχε το δεύτερο πρώτο Σαββατοκύριακο προβολής με τις μεγαλύτερες εισπράξεις όλων των εποχών εγχώρια. Μέχρι τις 9 Ιανουαρίου του 2022, περίπου 54.5 εκατομμύρια άνθρωποι είχαν δει το *No Way Home* στους κινηματογράφους στις Ηνωμένες Πολιτείες και τον Καναδά. Η ταινία παρέμεινε στην κορυφή του box office για τρία ακόμα Σαββατοκύριακα, μέχρι να ξεπεραστεί στο πέμπτο του Σαββατοκύριακο από το ''Scream''. Στο έκτο Σαββατοκύριακο της κυκλοφορίας του, το *No Way Home* ανέκτησε την κορυφή του box office. Η ταινία παρέμεινε στην κορυφή του box office και στο έβδομο Σαββατοκύριακο της προβολής της. Τον Μάρτιο του 2022, η ταινία ξεπέρασε τα $800 εκατομμύρια στις Ηνωμένες Πολιτείες και τον Καναδά, και έγινε η τρίτη ταινία που το έκανε μετά από το *[[Star Wars: Η Δύναμη Ξυπνάει]]* (2019) και το *Εκδικητές: Η Τελευταία Πράξη*. Ο Αναλυτής ΜΜΕ του Comscore αποκάλεσε την ταινία «πιθανώς την πιο σημαντική ταινία της κινηματογραφικής βιομηχανίας όλων των εποχών», καθώς βοήθησε να δείξει την βιωσιμότητα της κινηματογραφικής βιομηχανίας και τα οφέλη μιας σταθερής κινηματογραφικής κυκλοφορίας μετά από την ανάρρωση της βιομηχανίας από την πανδημία COVID-19. Η ταινία ήταν στην 11η θέση στο 15ο της Σαββατοκύριακο. Το *No Way Home* επέστρεψε στην κορυφή του box office, εισπράττοντας $1.8 εκατομμύρια στην πρώτη μέρα κυκλοφορίας του *The More Fun Stuff Version*, και ολοκληρώθηκε τρίτο με $6.5 εκατομμύρια στο τετραήμερο της Ημέρας Εργασίας, ολοκληρώνοντας πίσω από το *[[Top Gun: Maverick]]* και το ''Bullet Train''. Είχε το πρώτο Σαββατοκύριακο επανακυκλοφορίας ταινίας του MCU, ξεπερνώντας αυτό του *Εκδικητές: Η Τελευταία Πράξη* ($5.5 εκατομμύρια) και του *Spider-Man: Μακριά Από τον Τόπο του* ($4 εκατομμύρια).

Το *Spider-Man: No Way Home* εισέπραξε $43.6 εκατομμύρια από 15 χώρες στην πρώτη μέρα κυκλοφορίας, με την Sony να κατέχει το ρεκόρ καλύτερης πρώτης μέρας κυκλοφορίας στην Νότια Κορέα, το Ηνωμένο Βασίλειο, το Μεξικό, την Ιταλία, και το Ταϊβάν. Στη Νότια Κορέα, η ταινία εισέπραξε $5.2 εκατομμύρια στην πρώτη μέρα κυκλοφορίας, ξεπερνώντας την πρώτη μέρα κυκλοφορίας του *Μακριά Από τον Τόπο του* στην χώρα για 11% και είχε την μεγαλύτερη ημερήσια φιγούρα κατά την διάρκεια της πανδημίας. Στο Ηνωμένο Βασίλειο, η ταινία ξεπέρασε το ρεκόρ πρώτης μέρας κυκλοφορίας του *[[No Time to Die]]* στα £7.6 εκατομμύρια ($10.1 εκατομμύρια). Στην Ινδία, η ταινία εισέπραξε από ₹320 εκατομμύρια στην πρώτη μέρα κυκλοφορίας (ισοδύναμο με ₹360 εκατομμύρια ή $4.5 εκατομμύρια του 2023) μέχρι ₹345 εκατομμύρια (ισοδύναμο με ₹390 εκατομμύρια ή $4.8 εκατομμύρια το 2023), νικώντας το *Εκδικητές: Η Τελευταία Πράξη* και την Ινδική ταινία *[[Sooryavanshi]]* (2021). Στο πενταήμερο πρώτο Σαββατοκύριακο κυκλοφορίας της, η ταινία εισέπραξε $340.8 εκατομμύρια από 60 χώρες. Στην Λατινική Αμερική, μέχρι τις 16 Ιανουαρίου του 2022, η ταινία είχε γίνει η ταινία με τις μεγαλύτερες εισπράξεις όλων των εποχών στο Μεξικό ($72 εκατομμύρια), και η δεύτερη ταινία με τις μεγαλύτερες εισπράξεις στην Βραζιλία ($50.4 εκατομμύρια), την Κεντρική Αμερική ($12.6 εκατομμύρια), και στο Εκουαδόρ ($7.9 εκατομμύρια). Μέχρι τις 27 Φεβρουαρίου του 2022, οι χώρες στις οποίες η ταινία είχε περισσότερες εισπράξεις ήταν το Ηνωμένο Βασίλειο ($127.3 εκατομμύρια), το Μεξικό ($76.2 εκατομμύρια), η Αυστραλία ($67.9 εκατομμύρια), η Γαλλία ($65.2 εκατομμύρια), και η Νότια Κορέα ($63.1 εκατομμύρια).

#### Ρεκόρ προπωλήσεων εισιτηρίων
Τα εισιτήρια έγιναν διαθέσιμα για προπώληση στις 29 Νοεμβρίου του 2021, με πολλούς ιστοτόπους εισιτηρίων όπως την Fandango και τις AMC Theatres να παθαίνουν βλάβη λόγω του υψηλού αριθμού χρηστών που προσπαθούσαν να αγοράζουν εισιτήρια. Οι πωλήσεις εισιτηρίων στο Fandago ξεπέρασαν αυτές του *Black Widow* μέσα σε δύο ώρες, και μέχρι το τέλος της ημέρας είχε τις περισσότερες προπωλήσεις εισιτηρίων πρώτης μέρας από το *Η Τελευταία Πράξη*, ξεπερνώντας επίσης τις εικοσιτετράωρες πωλήσεις εισιτηρίων των *Εκδικητές: Ο Πόλεμος της Αιωνιότητας*, *[[Star Wars: Οι Τελευταίοι Τζεντάι]]* (2017), *Spider-Man: Μακριά Από τον Τόπο του*, *Skywalker - Η Άνοδος*, και ''Rogue One'' (2016). Το *No Way Home* είχε τις δεύτερες περισσότερες προπωλήσεις εισιτηρίων σε μία μέρα στο AMC, με τον Διευθύνων Σύμβουλο Άνταμ Άρον να το αποδίδει σε μη ανταλλάξιμα διακριτικά Spider-Man.

Η ταινία έσπασε επίσης ρεκόρ στο Μεξικό με $7 εκατομμύρια στις πωλήσεις εισιτηρίων της πρώτης μέρας, έχοντας 40% περισσότερα από το *Η Τελευταία Πράξη*. Στο Ηνωμένο Βασίλειο, η ταινία ξεπέρασε το *No Time to Die* τρεις φορές σε δώδεκα μέρες πριν κυκλοφορήσουν, ενώ οι πωλήσεις εισιτηρίων της Βραζιλίας ήταν 5% περισσότερες από αυτές του *Η Τελευταία Πράξη*. Η ταινία ξεπέρασε τα ρεκόρ προπωλήσεων του *Skywalker - Η Άνοδος* στην Πολωνία και του *No Time to Die* στην Πορτογαλία. Άλλες χώρες με καλύτερα ρεκόρ προπωλήσεων περιλαμβάνουν την Ισπανία, την Βραζιλία, και την Κεντρική Αμερική.

### Κριτικές
Η ιστοσελίδα Rotten Tomatoes έδωσε στην ταινία ποσοστό αποδοχής 93% με μέσο όρο 7,9/10. βασισμένα σε 431 κριτικές. Η σελίδα συλλογής κριτικών Metacritic, βαθμολογεί την ταινία με 71/100, βασισμένο σε 60 κριτικές, με την ένδειξη: «γενικά ευνοϊκές κριτικές». Σε ψηφοφορία κοινού από την εταιρία ερευνών CinemaScore, η ταινία έλαβε μέσο βαθμό «A+» σε μία κλίμακα από το A+ μέχρι το F, κάνοντάς την την πρώτη ταινία ζωντανής δράσης Spider-Man και την τέταρτη ταινία του MCU που έλαβε την βαθμολογία μετά από το ''Οι Εκδικητές'' (2012), ''Black Panther'' (2018), και *Εκδικητές: Η Τελευταία Πράξη*. Η εταιρία ερευνών PostTrak ανέφερε πως το 96% του δείγματος της έρευνας που παρακολούθησε την ταινία της έδωσε θετική βαθμολογία και πως το 91% «σίγουρα θα την πρότεινε».

Η Αμέλια Έμπεργουινγκ του *[[IGN]]* έδωσε στην ταινία 8 στα 10  επαινώντας τις ερμηνείες του Νταφόε, του Μολίνα, και του Φοξ.  Ο Πιτ Χάμοντ του Deadline Hollywood επαίνεσε την σκηνοθεσία του Γουότς και προσέθεσε πως «ο Χόλλαντ, η Zendaya, και ο Μπάταλον είναι ένα τρίδυμο ανεκτίμητης αξίας». 

Ο Κέβιν Μάχερ του *[[The Times]]* έδωσε στην ταινία 4 στα 5 αστέρια, λέγοντας πως η ταινία ήταν « ικανοποιητική τόσο να την βλέπεις όσο και να την συζητάς». Ο Μπέντζαμιν Λι του *[[The Guardian]]* έδωσε στην ταινία 3 στα 5 αστέρια, επαινώντας τον Γουότς για «την επιστροφή διάφορων κακών από τις προηγούμενα σύμπαντα Spider-Man, και για την δημιουργία μιας περιπέτειας που θα ικανοποιήσει ένα μεγάλο σύνολο θαυμαστών για τα φετινά Χριστούγεννα». Η Κέιτ Έρμπλαντ του *[[IndieWire]]* έδωσε στην ταινία έναν βαθμό «B−», νιώθοντας πως η δουλειά του Γουότς ήταν «ικανοποιητική, συγκινητική, και περιστασιακά ασταθής». Ένιωσε πως το σενάριο «πέρασε πολύ ώρα σε μηχανορραφίες ανθρώπων και σχεδίων που ήδη ξέρουμε, καθυστερώντας το αναπόφευκτο».

Ο Μπράιαν Λόουρι του *[[CNN]]* επαίνεσε το χιούμορ και έγραψε: «Αυτό που φαίνεται ήδη όμως, είναι το γεγονός πως η ταινία δημιουργήθηκε για να την απολαύσει το κοινό. Έχει γίνει ένα αυξανόμενα άπιαστο φαινόμενο, που θα περιλαμβάνει ουρλιαχτά και χειροκροτήματα από τους θαυμαστές στους κινηματογράφους. Το *Spider-Man* πρώτα αποκαλύπτει τα μυστικά του και μετά δείχνει τα δυνατά σημεία του». Ο Ρίτσαρντ Ρόεπερ του *Chicago Sun-Times* έδωσε στην ταινία 3 στα 4 αστέρια και επαίνεσε τις ερμηνείες του Χόλλαντ και της Zendaya, γράφοντας: «Δεν υπάρχει κάτι καινούργιο ή συγκεκριμένα αξιομνημόνευτο για τα CGI και τα πρακτικά εφέ της ταινίας, αλλά παραμένουμε να ανυπομονούμε για το αποτέλεσμα καθώς ο Χόλλαντ παραμένει από τους καλύτερους κινηματογραφικούς Spider-Man, ενώ η Zendaya ενδίδει καρδιά και ζεστασιά σε κάθε στιγμή που βρίσκεται στην οθόνη. Ακόμα ελπίζουμε να τα καταφέρουν, ακόμα και αν το πολυσύμπαν δεν βρίσκεται με το μέρος τους». Από την άλλη, ο Μπιλγκ Έμπιρι του *[[Vulture (ιστότοπος)|Vulture]]* αποκάλεσε την ταινία «επιθετικά μέτρια», αλλά επαίνεσε τον Νταφόε – για τον οποίο έγραψε: «για άλλη μια φορά διασκεδάζει με τον διχασμένο εαυτό του χαρακτήρα» – και τον Γκάρφιλντ, αποκαλώντας τον «γνήσια απόλαυση». Η Χάνα Στρονγκ του *[[Little White Lies (περιοδικό)|Little White Lies]]* επίκρινε την εξέλιξη των χαρακτήρων, κυρίως αυτήν του Πίτερ Πάρκερ, γράφοντας: «Δεν είναι ικανοποιητικό να βλέπεις τον ίδιο χαρακτήρα να αποτυγχάνει επανειλημμένα να μάθει κάποιο μάθημα ή να δείξει τουλάχιστον ένα δείγμα προσωπικής ωρίμανσης».

### Διακρίσεις

Το *No Way Home* έλαβε υποψηφιότητα για ένα Όσκαρ, τρία βραβεία Visual Effects Society (κερδίζοντας ένα), ένα βραβείο Costume Designers Guild, ένα βραβείο Golden Reel, τρία Βραβεία Nickelodeon Kids' Choice (κερδίζοντάς τα όλα), πέντε βραβεία Critics' Choice Super Awards (κερδίζοντας τρία), και εννιά Βραβεία Saturn (κερδίζοντας ένα), μεταξύ άλλων. Η ταινία αποκλείστηκε από τα Βραβεία Βρετανικής Ακαδημίας Κινηματογράφου 2021 επειδή δεν ήταν διαθέσιμο στην συνδρομητική υπηρεσία του BAFTA καθώς η Sony ανησυχούσε για την πειρατεία στο διαδίκτυο. Ως μέρος του διαγωνισμού της τελετής Oscars Fan Favorite, η συνεργασία των τριών Spider-Man ήταν υποψήφια για το Oscars Cheer Moment, και η ταινία ήταν φαβορί για να κερδίσει τον διαγωνισμό Fan Favorite. Τελικά είχε την δεύτερη και την τέταρτη θέση, αντίστοιχα.

## Μέλλον

Μέχρι τον Αύγουστο του 2019, μια τέταρτη ταινία είχε ξεκινήσει να αναπτύσσεται μαζί με το *No Way Home*. Τον Φεβρουάριο του 2021, ο Χόλλαντ είπε πως το *No Way Home* ήταν η τελευταία ταινία του συμβολαίου, αλλά ήθελε να επαναλάβει τον ρόλο του στο μέλλον αν του το ζητούσαν. Τον Οκτώβριο, ο Χόλλαντ είπε πως το *No Way Home* θεωρούταν «το τέλος του franchise» που ξεκίνησε με το *Η Επιστροφή Στον Τόπο Του*, με επιπρόσθετες αυτόνομες ταινίες στο MCU να είναι διαφορετικά από την πρώτη τριλογία. Έναν μήνα αργότερα, ο Χόλλαντ είπε πως δεν ήταν σίγουρος αν θα συνέχιζε να φτιάχνει ταινίες Spider-Man και ένιωσε πως «θα έκανε κάτι λάθος» αν υποδυόταν τον Spider-Man στα 30 του έτη. Εξέφρασε ενδιαφέρον για μια ταινία με την εκδοχή Μάιλς Μοράλες του Spider-Man. Παρόλα αυτά, η Πασκάλ ήλπιζε να συνεχίσει να δουλεύει με τον Χόλλαντ σε μελλοντικές ταινίες. Αργότερα τον Νοέμβριο, η Πασκάλ είπε πως υπήρχαν σχέδια για άλλη μία τριλογία ταινιών Spider-Man με πρωταγωνιστή τον Χόλλαντ, με την ανάπτυξή της να ήταν έτοιμη να ξεκινήσει, αν και η Sony δεν είχε ακόμη σχέδια για επιπρόσθετες ταινίες Spider-Man στο MCU.

Ο Φάιγκι επιβεβαίωσε τον Δεκέμβριο πως αυτός και η Πασκάλ, μαζί με την Sony και την Disney, ξεκινούσαν να αναπτύσσουν την ιστορία για την επόμενη ταινία *Spider-Man* μετά από την επιλογή του Πάρκερ στο *No Way Home*. Υποσχέθηκε πως η συνεργασία της Sony και της Disney δεν θα ξανά τελείωνε όπως κατά την διάρκεια της ανάπτυξης του *No Way Home*. Τον Απρίλιο του 2022, μετά από την αποχώρηση του Γουότς από το *[[The Fantastic Four: Πρώτα Βήματα]]* της Marvel Studios, το *[[Deadline Hollywood]]* ανέφερε πως η Sony ακόμα περίμενε πως ο Γουότς θα επέστρεφε (μαζί με τον Χόλλαντ και την Zendaya) για την επόμενη ταινία *Spider-Man* στο MCU. Τον Φεβρουάριο του 2023, ο Φάιγκι είπε πως είχαν ετοιμάσει μια ιστορία με «μεγάλες ιδέες» και πως οι σεναριογράφοι είχαν ξεκινήσει να γράφουν το σενάριο. Τον Μάιο, η Πασκάλ είπε πως η ταινία ακόμα βρισκόταν σε ανάπτυξη αλλά ήταν σε παύση λόγω της απεργίας της Ένωσης Αμερικανών Σεναριογράφων του 2023 που ξεκίνησε νωρίτερα εκείνον τον μήνα, και πως το σενάριο θα συνέχιζε όταν θα σταματούσε η απεργία. Τον Ιούνιο, ο Χόλλαντ είπε πως η ταινία βρισκόταν στα πρώτα στάδια της ανάπτυξης και πως είχε κάνει συναντήσεις και συζητήσεις για την ταινία. 

Ο Ντέστιν Ντάνιελ Κρέτον, ο οποίος σκηνοθέτησε την ταινία του MCU *[[Ο Shang-Chi και ο Θρύλος των Δέκα Δαχτυλιδιών]]* (2021), βρισκόταν σε συζητήσεις για να σκηνοθετήσει τη συνέχεια τον Σεπτέμβριο του 2024. Τον επόμενο μήνα, ο Χόλλαντ είπε πως τα γυρίσματα θα ξεκινούσαν στα μέσα του 2025, και η ταινία προγραμματίστηκε για τις 24 Ιουλίου 2026, όταν επιβεβαιώθηκε και ο ρόλος του Κρέτον ως σκηνοθέτης. Τον Φεβρουάριο του 2025, η ημερομηνία της ταινίας καθυστέρησε για μια εβδομάδα για τις 31 Ιουλίου 2026. Τον Μάρτιο, η Σέιντι Σινκ εντάχθηκε στο καστ σε άγνωστο ρόλο και ανακοινώθηκε ο τίτλος της ταινίας ως *Spider-Man: Καινούργια Μέρα*. Η Λίζα Κολόν-Ζάγιας εντάχθηκε στο καστ τον Μάιο, και τον επόμενο μήνα αποκαλύφθηκε πως ο Τζον Μπέρνθαλ θα επαναλάμβανε τον ρόλο του ως Φρανκ Καστλ / Punisher από προηγούμενες σειρές του MCU. Επίσης επιβεβαιώθηκε πως οι Zendaya και Μπάταλον θα επέστρεφαν στην ταινία, αν και δεν ήταν σίγουρο πόσο μεγάλο ρόλο θα έπαιζαν.

## Σημειώσεις

## Παραπομπές

## Εξωτερικοί σύνδεσμοι

*
*

Κατηγορία:Ταινίες του 2021
Κατηγορία:Αγγλόφωνες ταινίες
Κατηγορία:Αμερικανικές ταινίες
Κατηγορία:Αμερικανικές ταινίες δράσης - επιστημονικής φαντασίας
Κατηγορία:Αμερικανικές ταινίες ενηλικίωσης
Κατηγορία:Spider-Man (ταινίες)
Κατηγορία:Ταινίες παραγωγής Columbia Pictures
Κατηγορία:Ταινίες γυρισμένες στην Ατλάντα
Κατηγορία:Ταινίες γυρισμένες στη Νέα Υόρκη
Κατηγορία:Ταινίες τοποθετημένες στη Νέα Υόρκη
Κατηγορία:Ταινίες που επηρεάστηκαν από την πανδημία COVID-19
Κατηγορία:Παράλληλα σύμπαντα στη μυθοπλασία
Κατηγορία:Ταινίες της Τέταρτης Φάσης του Κινηματογραφικού Σύμπαντος της Marvel
Κατηγορία:Spider-Man (σειρά ταινιών, 2017)
Κατηγορία:Αμερικανικές ταινίες με υπερήρωες
Κατηγορία:Ταινίες σε παραγωγή Έιμι Πασκάλ
Κατηγορία:Ταινίες γυρισμένες στα Trilith Studios
Κατηγορία:Crossover ταινίες με υπερήρωες
Κατηγορία:Ταινίες 4DX
Κατηγορία:Green Goblin
Κατηγορία:Ταινίες IMAX
Κατηγορία:Ταινίες σίκουελ
Κατηγορία:Ταινίες ScreenX
Κατηγορία:Ταινίες της Marvel Studios
Κατηγορία:Ταινίες σε παραγωγή Κέβιν Φάιγκι
Κατηγορία:Ταινίες με μουσική σύνθεση Μάικλ Τζακίνο
Κατηγορία:Εφηβικές ταινίες με υπερήρωες